text:
“Umujura ntazanwa n’ikindi keretse kwiba no kwica no kurimbura, ariko jyeweho nazanywe no kugira ngo zibone ubugingo ndetse ngo zibone bwinshi." (Yohana 10:10); ubugingo bwinshi bisobanuye: umwuka, ubugingo n’umubiri biguwe neza kandi bitariho umugayo.
Intumwa Pawulo yandikira Itorero ry’i Tesalonike yasobanuriye abarigize ibice by’ingenzi biranga umukirisitu ukuze utabonekaho umugayo kugeza igihe Yesu azagarukira. Ibi bivuze ko n’abakuru b’itorero ry’i Tesalonike bagombaga kurera abakirisitu bakitwararika ku kumenya ko bakuze mu mwuka, ubugingo n’umubiri.
Umukirisitu udakuze muri ibi byiciro aba ariho umugayo mu maso y’Imana kandi umuyobozi w’itorero udakuza abo ayoboye mu mwuka, mu bugingo no mu mubiri ntabwo aba asohoje umugambi w’Imana ku bo ayoboye.
"Imana y’amahoro ibeze rwose, kandi mwebwe ubwanyu n’umwuka wanyu, n’ubugingo n’umubiri byose birarindwe, bitazabaho umugayo ubwo Umwami wacu Yesu Kristo azaza." (1 Abatesalonike 5:23).
Dushingiye ku byo dusoma muri Bibiliya bivuze ko uko abantu bemera Yesu Kirisitu, bamukurikira n’imibereho yabo yakagombye kuba ihinduka kandi neza.
Bamwe mu bayobozi b’amatorero n’amadini atandukanye , mu butumwa babwira abayoboke bayo ni uko bazajya mu Ijuru, babaha amasezerano yo kubaho neza, gutunga amafaranga menshi, kubona abagore n’abagabo, kwiga amashuri menshi, kuzamurwa mu ntera n’ibindi.
Mu gihe itorero rifite inshingano zo kwigisha no guhindura abantu haba mu mico no mu myifatire, benshi bibaza impamvu ki ubwiyongere bw’amadini n’amatorero bitajyana n’impinduka mu buzima bw’abayagana?
Uko amadini n’amatorero yiyongera niko n’ibyaha byiyongera
Imibare y’Urwego rw’Igihugu rw’Imiyoborere, RGB, yo kuva u Rwanda rwabona ubwigenge mu mwaka wa 1962 kugeza mu 2012, yerekana ko mu gihugu habarurwaga amatorero n’amadini atarenga 180. Naho kuva mu 2012 kugeza mu 2018, amadini n’amatorero yageze ku 1500.
Aya si yo gusa ari mu Rwanda ahubwo niyo yiyandikishije muri RGB kandi itegeko riteganya ko n’utariyandikishije ashobora gusaba icyangombwa mu murenge agakora, bivuze ko ashobora kurenga.
Mu mibare itangazwa na Minisiteri y’Ubuzima y’abana basambanyijwe bagaterwa inda z’imburagihe bakabyarira kwa muganga igenda yiyongera. Mu 2016, abo bangavu bari 17,849; mu 2017 baba 17,337, umwaka wa 2018 bageze ku 19,832, mu gihe imibare y’abasambanyijwe bagaterwa inda hagati y’ukwezi kwa Mutarama na Kanama 2019 bari 15,656.
Imibare itangazwa n’Ubushinjacyaha igaragaza ko muri rusange mu Rwanda, kuva muri Nyakanga 2017 kugera mu Ukuboza kwa 2019, amadosiye y’abasambanyije abana yashyikirijwe Ubushinjacyaha yari 8,212, ayoherejwe mu nkiko yari 5,305, naho imanza zasomwe kugeza icyo gihe zari 4,026, muri zo Ubushinjacyaha bwatsinze izigera ku 3,043.
Muri raporo y’ikigo cy’ibarurishamibare yiswe ‘Rwanda Vital Statistics Report 2019’ hagaragajwe ko muri gatanya zatanzwe n’inkiko zo mu Rwanda mu mwaka ushize, mu Mujyi wa Kigali hatanzwe 2400, mu Majyepfo ni 1989, mu Burengerazuba ni 1820, mu Burasirazuba hatanzwe 1482 naho mu Majyaruguru ziba 1250.
Ufashe gatanya zatanzwe mu 2019 ukagereranya n’imiryango yashyingiwe mu buryo bwemewe n’amategeko uwo mwaka, wavuga ko nibura mu 100, imiryango 18.4 yatandukanye Kuko imibare yakusanyijwe mu ikoranabuhanga rikoreshwa n’inzego z’ibanze igaragaza ko uwo mwaka hashyingiwe imiryango 48526 mu buryo bwemewe n’amategeko.
Ubushakashatsi bushya bwa NISR ku baturage n’imibereho yabo bwa 2020 bugaragaza ko mu Rwanda abana bari munsi y’imyaka itanu y’amavuko bagwingiye kubera imirire mibi ari 33%.
Dushingiye ku kigereranyo kivuga ko byibura 94% by’Abanyarwanda ari abayoboke bafite amadini n’amatorero babarizwamo, kandi kuva 2012 kugeza mu 2018 aya madini n’amatorero akaba yariyongereye ku kigero cya 833%, uwavuga ko abenshi mu bana basambanyijwe bagaterwa inda z’imburagihe n’ababasambanjije, abenshi bahamwe n’ibyaha mu nkiko, abenshi mu bashakanye batandukanye, abana bagwingiye ari ababarizwa mu madini n’amatorero atandukanye ntiyaba agiye kure y’ukuri.
Ibi bigaragaza ko abayobozi b’amadini n’amatorero n’abayoboke babo batageze ku ntego yazanye Yesu yo kugira ngo intama zibone ubugingo ndetse ubugingo bwinshi kandi ntibashoboye kubahiriza impuguro za Pawulo zo kwezwa no kurindwa mu mwuka, mu bugingo no mu mubiri.
Abayobozi b’amadini n’amatorero bakwiye guhindura inyigisho, abayoboke nabo bagahindura imyumvire n’imyitwarire
Yesu yabwiye Abayuda bamwemeye ko bakwiye kumenya ukuri kandi uko kuri kukababatura. “Nuko Yesu abwira Abayuda bamwemeye ati "Nimuguma mu ijambo ryanjye muzaba abigishwa banjye nyakuri, namwe muzamenya ukuri kandi ukuri ni ko kuzababatura." (Yohana 8:31;32).
Abayobozi b’amadini n’amatorero bakwiye guhindura inyigisho bakabwira abayoboke babo ukuri kuko umukirisitu muzima ari ufite ibikwiye byose mu mwuka, mu bugingo no mu mubiri.
Bakwiye kubatoza gusabana n’Imana mu mwuka, bagasenga, bakiga ijambo ryayo kandi bakayoborwa n’Umwuka Wera, bakabatoza kubana n’abandi neza, bakirinda ibikomeretsa ibyiyumviro, amarangamutima n’ibisongamubiri byabo kuko nibwo bazaba bazima mu mwuka.
Abanyamadini bakwiye kwigisha abayoboke babo gukora cyane, guhuza ibyo bizera nk’amasezerano n’amahame yo gukora cyane azatuma babona ibyo kurya no kunywa, kwambara n’ibindi bibahagije.
Abayobozi b’amadini n’amatorero bakwiye guhagarika kwigisha abayoboke babo ko hari icyo bashobora kubona mu bifatika by’uyu munsi batakoze ndetse n’abumvise ubwo butumwa na bo bakabushungura ntibabumire bunguri.
Ubuhanuzi bwizeza abantu ibitangaza bubusanye n’ijambo ry’Imana kuko ritubwira ko abakiranutsi bazagubwa neza kuko bazatungwa n’imirimo y’amaboko yabo.
Muri Yesaya 3:10 hagira hati “Muvuge ko abakiranutsi bazagubwa neza, kuko bazatungwa n’imirimo y’amaboko yabo.’’
Abayoboke b’amadini nabo, bakwiye gushishoza mu kwakira no gukurikira ibyo bigishwa kuko niba umuntu akubwira ibintu bidahindura ubuzima bwawe umwaka umwe, ibiri cyangwa itatu, ukwiye kubona ko uwo muntu udakwiye gukomeza kumutega amatwi kandi bakwiye kureka imyumvire ibashyira mu bubata bwo kumva ko hari icyo bageraho badakoze.
Bakwiye gutera umugongo ubuhanuzi bw’ibitangaza, inyigisho zibasaba gutanga ibitambo n’ibindi ngo nibwo Imana izabakorera ibi nibi bakazihunza. Ikintu kimwe cyonyine kizakubwira ko idini cyangwa itorero urimo ari iry’ikinyoma kandi ukwiye kurivamo ni uko uzamaramo igihe runaka nta mpinduka ugira mu mwuka, mu bugingo no mu mubiri.
Ubwo Yesu yaganiraga n’umusamariyakazi yasanze ku iriba akamusaba amazi yo kunywa, yagerageje kubwira Yesu amateka y’imihango yabo itarashoboraga gutuma babana neza ariko Yesu amubwira ko igihe kigeze kandi gisohoye ko abantu bakwiye kuva mu mitekerereze ya kera itagira icyo ibahinduraho yaba mu mwuka, mu bugingo no mu mubiri ahubwo bagahindura uburyo bagasengera mu kuri no mu Mwuka.
Birakwiye ko abayobozi b’amadini n’amatorero n’abayoboke babo bareka gukomeza kugendera ku myizerere, imitekerereze itagira icyo ibahinduraho ahubwo ikintu cyose bakagikora mu mwanya wacyo.


c: text/html

text:
Mu minsi ishize nibwo twabagejejeho inkuru ibabaje y’umusore witwa Bizumuremyi Jean Paul uherutse kwitaba Imana mu buryo butunguranye cyane dore yari akiri muto cyane ,aho tariki ya 17 Mata 2021 yari kuzuza imyaka 22 y’amavuko.kuri ubu yamaze gushyingurwa .
Uyu Jean Paul wavutse tariki ya 17 Mata 1999 akaza kwitaba Imana habura iminsi itanu ngo yuzuze imyaka 22 dore ko yitabye Imana tariki 12 Mata 2021 yababaje abantu benshi, by’umwihariko abari bamuzi,abo biganye n’ababanye mu buzima butandukanye.
Benshi bakaba bamukundiraga umutima mwiza yagiraga ,ubwitonzi no gucisha make nk’uko byagaragaye mu muhango wo kumushyingura wabaye kuwa Gatandatu tariki 17 Mata 2021.
Abantu benshi bagaragaje amarangamutima yabo baramuririra cyane ariko bagakomezwa n’amagambo avuga ko Imana yamukunze ikamwisubiza ndetse ko ariyo iba ifite umugambi ku ntore zayo.

robotstxt: allowed

filter: keep


text:
06/05/2020, Yanditswe na Niyizigihe I.
Umwaka ushize w’2019, ubwo twibukaga ku nshuro ya 25 amahano ndengakamere yabaye mu gihugu cyacu cy’u Rwanda muri 1994 – amahano yahawe inyito zitandukanye hakurikijwe inyungu za politiki: «itsembabwoko n’itsembatsemba, Génocide rwandais», «Irimbura cyangwa itsemba-batutsi, Génocide tutsi» n’izindi nyito zishobora kuzavuka nyuma nk’«Irimbura cyangwa itsemba-bahutu, Génocide hutu» ubu ritangiye kuvugwa – ikinyamakuru Umunyamakuru cyatanginje «inyandiko n’ibiganiro-ntangabuhamya, série d’émissions et d’articles de témoignage» kuri ayo mahano: uko abantu bayabaye mo n’uko bayarokotse, uko babonye cyangwa bamenye abayakoze n’uko babonye cyangwa bamenya abo yahitanye. Izi ni zimwe muri izo nyandiko n’ibiganiro-ntangabuhamya:
– Ubwicanyi bwa FPR i Gitarama: Col. BEM Ndengeyinka azi iki? Yabazwa iki?
–Col. BEM Ndengeyinka Balthazar n’Ukuri k’Ukuri: Akari i Murore k’ubwicanyi bwa FPR muri Gitarama!
–Col. BEM Ndengeyinka Balthazar akomeje kutubwira akari i Murore…
–Ukuri k’Ukuri: Ubwicanyi bwa FPR muri Gitarama (suite): Lt. Gén. Charles Kayonga na Burugumesitiri wa Keyenzi, Damien Nkulikiyinka, babazwa iki?
–Col. BEM Ndengeyinka Balthazar arasubiza abamubajije ku ubwicanyi bw’i Gitarama!
–Ubuhamya bw’Ukuri k’Ukuri: ”Kibeho inyibutsa byinshi…”!
–Ukuri k’Ukuri k’ubwicanyi bw’impumnzi z’i Kibeho: Ukwicuza (mea culpa) kwa Théogène Rudasingwa, ukunangira umutima kwa Kayumba Nyamwasa!
–Ubuhamya-shingiro (témoignage-clé) k’ubwicanyi bw’impunzi:Kibeho-Uvira-Shabunda-Shimanga-Manyema-Brazzaville…. ”Twarinzwe n’akaboko k’Imana, dutungwa n’ibiryo by’abazimu”!
–Ubuhamya-shingiro (témoignage-clé) k’ubwicanyi bw’impunzi: Kibeho-Uvira-Shabunda-Shimanga-Manyema-Brazzaville…. ”twahunze inyeshyamba za FPR-Inkotanyi, twakirwa n’inyeshyamba za Jonas Savimbi”!
Izi nyandiko n’ibiganiro-ntangabuhamya twabitangije mu rwego gutanga umuganda mu kubaka ubumwe bw’abanyarwanda, mu gukusanya ibimenyetso simuziga byo kwandika amateka mashya y’igihugu adafifitse kandi adafite aho abogamiye (reconstitution des faits historiques, faits historiques non manipulés ni tronqués) no gufasha abantu n’igihugu muri rusange mu nzira yo kwibuka nyakuri. Ibi twabyise impuruza yo kurema «itima-ngiro-nyarwanda ryo kwibuka nyakuri, conscience collective rwandaise de mémoire».
Ni muri urwo rwego ku itariki ya 15 Mata, uyu mwaka w’2020, twabagejeje ho inyandiko ifite umutwe ugira uti: “«Kwitaba inama» no kwitaba Imana”: ubwicanyi bwa FPR i Nyaruteja (igice cya 1). Niba waracikanwe fungura aha hakurikira usome ibikubiye mo: http://umunyamakuru.com/kwitaba-inama-no-kwitaba-imana-ubwicanyi-bwa-fpr-i-nyaruteja-igice-cya-1/
Nk’uko twari twarabibararikiye, muri iki gice cya kabiri, umutangabuhamya w’amateka ya Nyaruteja aragaruka ku buryo busesuye ku mbibi n’inzitizi mu rugendo rwo kwiyubaka nyakuri n’ubwiyunge busesuye i Nyaruteja. Uburenganzira bwo kwibuka n’inzira n’ubwiyunge bihagaze bite i Nyaruteja no mu Rwanda, muri rusange. Inkuru irambuye.
Uburenganzira bwo kwibuka, inzira y’ubwiyunge
Kuvuga ku bwicanyi bwakozwe n’ubutegetsi bwa FPR (Front patriotique rwandais) n’ingabo zayo za APR (Armée patriotique rwandaise) ntibigamije guhakana cyangwa gupfobya jenoside yabaye, yemejwe n’amahanga. Ahubwo bigamije gufasha gutera indi ntambwe mu kuri kugeza ubu kwakumiriwe, kugira ngo ntigukomeze gupfukiranwa nkana, maze abo ubwicanyi bundi butiswe jenoside[1] bwahitanye na bo, kimwe n’imiryango yabo bwagizeho ingaruka, bagahabwa, bahabwe ubutabera buboneye, kuko ari byo nzira yonyine yo kumva no kwakira neza amateka yacu, kabone n’ubwo yaba ari mabi, no gusenyera umugozi umwe twubaka igihugu cyacu.
Muri ako gace ka Nyaruteja na ho iyo jenoside ntiyaharetse. Yarahibasiye kimwe n’ahandi maze abatutsi batagira ingano bahaburira ubuzima, bigeza n’aho imiryango imwe n’imwe izima burundu. Ubwo bwicanyi bwibasiye abatutsi mu ikubitiro bwabaye guhera ku italiki ya 18 Mata 1994, burangajwe imbere n’uwitwa Nkundabakura Bonaventure, bakundaga kwita Nkabyankwese, wayoboraga ishyaka rya MDR muri ako gace, waje no kwemera ibyaha mu rukiko rwa mbere rw’iremezo rwa Huye, mu mwaka wa 2008, anabitangamo amakuru ahagije. Imbaraga yari afite icyo gihe zaje no gutuma yigarurira ubuyobozi bwose bwa Komini amaze gufungira mu rugo uwari Burugumesitiri icyo gihe, Karekezi Symphorien, no kwicisha abo mu muryango w’umugore we. Abatutsi biciwe mu kigo cy’amashuri ya CERAI no ku biro bya Komini, aho bari barakoranyirijwe. Bahageze baturutse mu bice bya Nyaruguru ya Gikongoro, muri Komini Nyakizu, no mu gace ka Kigembe muri Mujahu, Kivuru na Nyanza.
Ubwicanyi burenze urugero bwakozwe n’ubutegetsi bwatsinzwe muri 1994 ntibugomba kwibagiza na rimwe ubwakozwe n’ubwabusimbuye buriho ubu, kuko bumwe bwabaye ku manywa y’ihangu ndetse bunashyirwa mu nyandiko no mu majwi abwamagana n’ubwo nta cyo burakorwaho kugeza magingo aya[2].
Uguharanira ukuri n’ubutabera kuri bose, ukwifuza guca umuco wo kudahana, ukwimakaza ubumwe n’ubwiyunge no kubaka igihugu cyubaha uburenganzira bw’ikiremwamuntu, nibyo ntego y’iyi nyandiko.
Hari bike byakozwe muri iyi myaka makumyabiri n’itandatu tumaze tuyoborwa n’ingoma ya FPR. Ariko abanyarwanda baracyafite inyota y’ukuri n’ubutabera, imbabazi no kwiyunga nyakuri kuko bitaragerwaho, ndetse rimwe na rimwe hagaragara n’ibimenyetso byerekana ubushake bwo kutayigeraho vuba, ku mpamvu zizwi gusa n’abafite ubutegetsi. Iyo turebye neza uko imyaka ihita indi igataha, dusanga hariho ubushake buke bwo kunga abanyarwanda, kugira ngo bareke kubaho bishishanya, bishimire gusabana amazi, umuriro n’abageni nk’uko byahoze mu Rwanda. Politiki iyobora igihugu, isa n’iyo kubyinisha muzunga imitekerereze y’abanyarwanda, ikanashishikazwa no kubaka ibintu mu mwanya wo kubaka abantu n’ubumuntu, aka wa mugani w’umuhanzi Kizito Mihigo abishimangira mu ndirimbo ze ebyiri zitanga impuruza kuri politiki y’ubwiyunge nyakuri: Hataka nyirubukozwemo n’Igisobanuro cy’urupfu[3].
Abagerageza kureba kure, bibonera neza ko ibijya gucika bica amarenga, ko igihugu kirushako kugenda gihanama nk’icyubatse ku manga cyangwa cyika nk’icyubakiye ku musenyi, maze ab’inkwakuzi bakavanamo akabo karenge cyangwa se abifite bagahungishiriza imiryango yabo n’abana babo mu mahanga ya kure. Igihugu kandi kimaze kugwiza intyoza mu kuvuga neza mu magambo gusa ibitangaza bikorwa na gahunda z’ubuyobozi bwiza, nyamara ubuzima bwa buri munsi bw’abanyarwanda bukerekana indi sura itari nziza na gato. Imibereho ya rubanda rusanzwe – abanyarwanda mu bwoko bwabo bwose, abahutu, abatwa n’abatutsi – isa n’idashishikaje ubuyobozi, amadini muri rusange n’indi miryango ishamikiye cyangwa idashamikiye kuri. Ubusanzwe ubutegetsi n’amadini yose, muri rusange, bifite inshingano z’ibanze zo gushyigikira no guteza mbere Ubumuntu, Ubuntu n’Ubupfura, aho kwimakaza ibintu.
Iyi nyandiko si iyo kurondora ibibazo byose biriho, cyane cyane ibigaragarira bose, ahubwo ni iyo guharanira uburenganzira bwo kwibuka kuri buri munyarwanda kandi bikagirwamo uruhare rugaragara na Leta, ku buryo buri wese azirikana abe bapfuye urwagashinyaguro nta rwikekwe, cyangwa se ngo aveho ashinjwa ibyaha atigeze anatekereza, hifashishijwe itegeko rigenga imitekerereze ry’ingengabitekerezo ya jenoside[4]. Ni iyo gukebura no gutungira agatoki ubutegetsi n’amadini, yose muri rusange, igikwiye kandi gitunganye mu kugarurira rubanda amizero yo kubaho no kubana neza mu bwumvikane n’amahoro: kwimikaza mbere ya byose Ubumuntu, Ubuntu n’Ubupfura, byo nkingi mwikorezi y’ubwiyunge n’ubutabera nyakuri. Iyo ni yo nzira yonyine y’ukuri n’ubutabera; ni yo nkingi y’imbabazi n’ubwiyunge bw’abanyarwanda mu gihugu hose no mu moko yabo yose. Komora ibikomere mu mitima y’abanyarwanda bose, kwiyunga n’amateka, no ku kubaka ejo hazaza heza, kandi habereye bose, bishingiye ku kwimakaza mbere na mbere izo ndangagaciro-gakondo z’Ubumuntu, Ubuntu n’Ubupfura.
Kwibuka n’abahutu bishwe si uguhakana jenoside
Imyaka imaze kuba myinshi hari abanyarwanda, bo mu bwoko bw’abahutu, bambuwe uburenganzira bwo kwibuka ababo bapfuye bishwe mu bwicanyi ndengakamere bwabatsembeye imiryango, bubagira incike, imfubyi n’abapfakazi, abenshi muri abo bishwe na FPR n’ingabo zayo mu gihe yarwaniraga ubutegetsi na nyuma imaze kubufata muri 1994. Agahinda ko kuba warabuze uwawe, yishwe urw’agashinyaguro, gahora karemereye umutima n’imitekerereze by’uwagakorewe. By’umwihariko, kubaho nta burenganzira na buke ufite bwo kubibuka, bwo kubaririra, n’ubwo kugaya ababambuye ubuzima, nk’uko bimereye ubungubu abahutu bose aho bava bakagera, birushaho gushavuza.
Ni ubugome bukomeye ku bishwe, kuko bambuwe agaciro nk’abantu mu rupfu rwabo rw’agashinyaguro, akenshi imirambo yabo ikanarigiswa, ku buryo kugeza n’ubu nta n’uwakwibaza aho yaba iherereye ngo bimugwe amahoro.
Ni ubugome bukomeye kandi ku biciwe, mu gihe bambuwe uburenganzira bwo kuririra ababo, kubunamira no kubibuka. Byongeye kandi ni n’inzitizi ikomeye ku bumwe n’ubwiyunge kuko bidashoboka kwiyunga mu gihe hari abagikorerwa akarengane ko kubuzwa kugaragaza akababaro kabo.
Ikibazo cya jenoside n’ubwicanyi ndengakamere byahitanye imbaga mu Rwanda no hanze yarwo, cyabaye ugutsindwa gukomeye k’umuryango nyarwanda, kuva icyo gihe kugeza n’ubu, kuko nta ntambwe y’ukwiyunga by’ukuri yari yaterwa! Kuzahura uwo muryango birasaba kubaka inkingi zihamye z’ubumwe n’ubwiyunge, zishingiye ku komora ibikomere mu mitima y’abanyarwanda bose, ku kwiyunga n’amateka, no ku kubaka ejo hazaza habereye bose.
Inzitizi mu rugendo rwo kwiyubaka n’ubwiyunge
Ubwiyunge bw’ukuri ntibushobora kugerwaho hatariho ukwiyubaka mu bumuntu, bituruka mu gukira ibikomere, no kugira uburenganzira bungana imbere y’amategeko no mu gusangira nta guhezwa ku byiza by’igihugu.
Wagera ku bwiyunge bw’ukuri gute mu gihe nta bushake na buke bwo komora imitima yashavuye bose, utitaye ku moko yabo cyangwa ku nkomoko? Wakwiyunga ute mu gihe abanyarwanda baciwemo ibice bibiri, mu rwego rwo kwimakaza irondakoko ryihishe mu bugome n’uburyarya? Wakwiyunga ute, mu gihe abanyarwanda muri rusange bambuwe uburenganzira kuri iryo zina, bagahatirwa kuriririmba gusa bya nyirarureshwa muri “Ndi Umunyarwanda”, kubera ko ya moko atatu yabarangaga yasimbujwe andi y’amagenurano: hari abeza n’ababi; abarokotse n’abicanyi, ibigarasha n’ibipinga, abajenosideri cyangwa abahembera ingengabitekerezo yayo; abarengerwa muri byose n’abatotezwa bahozwa ku nkeke bazira ibyaha byabo cyangwa ibyo mu gisekuru cyabo, bitwa amazina abatesha agaciro, rimwe na rimwe ashingiye ku byaha byakozwe n’abandi. Amazina aha uburenganzira bamwe akabwambura abandi muri iki gihe ntagira uko angana!
Mu by’ukuri hari abafite uburenganzira ku byiza byose by’igihugu n’abadafite na buke, bariho gusa ku bw’impuhwe bagirirwa cyangwa ku bw’Imana, nk’uko kubaho k’umushwi w’inkoko atari ukubera impuhwe z’agaca. Kwitwa Umututsi cyangwa Umuhutu byasimbujwe n’izo nyito zose, maze n’Abatwa kugira ngo batavaho basigarana ubunyarwanda bonyine, kuko bo bahejwe muri byose mu ngoma zose zasimburanye, bashakiwe irigenurano ryabo, bitwa Abahejejwe inyuma n’amateka, kandi nta n’ikibakorerwa kugira ngo amateka mashya abateze imbere!
Wakwiyunga gute mu gihe hari abashinjwa ibikorwa by’ivangura n’ubuhezanguni, kuri bo ubwabo no ku babakomokaho, mu gihe abandi ahubwo bahabwa rugari mu kuryigisha, kurikwirakwiza, haba mu miryango yabo, mu mashyirahamwe yabo ndetse no mu nzego z’ubuyobozi?
Wakwiyunga gute mu gihe nta we ufite uburenganzira bwo kuvuga ukuri abona cyangwa atekereza, ahubwo agategekwa gusubiramo buhumyi iby’ubutegetsi bumutegeka cyangwa bwamuteguriye, mu rwego rwo kwimakaza igitugu ubuziraherezo no guhisha amabi yose yakozwe, ndetse akomeza gukorwa, kimwe no guhishira abicanyi badahwema kugororerwa?
Wakwiyunga gute, mu gihe hari abadafite ijambo mu gihugu cyabo, bakarihabwa gusa mu gihe basingiza ingoma ibahatse. Wakwiyunga gute mu gihe hari abamburwa ubuzima ku maherere, baraswa ku manywa y’ihangu, ntibigire inkurikizi, kubera gusa ko ari abahutu cyangwa abandi bagerageje kubarengera?
Ingaruka kuri aya mabi yose ntizigira ingano kandi ni kirimbuzi muri gahunda yo gusana imitima, kubaka ubworoherane mu benegihugu, hamwe no kubaka inkingi zishamikiraho iterambere rirambye ry’igihugu. Kubera iyo mpamvu hari ibyinshi bisabwa guhinduka.
Ukwiyunga n’amateka
Igihugu cyacu cyaranzwe n’amateka ya gatebe gatoki, amwe ya “have nanjye mpajye”. Ni amateka yubakiye ku ivangura no kwikanyiza kw’agatsiko runaka, kikubira ibyiza byose by’igihugu, kakabihezamo abandi, gahereye ku bantu ku giti cyabo, ku miryango, ku moko cyangwa ku turere bakomokamo, bakabima uburenganzira bw’ibanze, maze kugira ngo bamwe babeho bagahinduka abaja cyangwa ba mpemuke ndamuke!
Ubwiyunge bukenewe n’ubwunga abanyarwanda hagati yabo, bukanabunga n’amateka yaranze igihugu cyabo n’ubutegetsi bwacyo. Abahutu bahemukiye abatutsi n’abatutsi bahemukira abahutu! Bombi bahemukiranye hagati yabo, kandi banafatanya guhemukira abatwa mu buryo budasubirwaho, bahabwa akato barananenwa, kandi no mu bihe by’imidugararo babiguyemo ku maherere cyangwa se bakagirwa ibikoresho.
Igihe kirageze ngo twoye gukomeza kwigishwa amateka twicuriye, ashingiye ku kwishyira heza kw’ingoma iriho, igahindura ruvumwa izayibanjirije zifatwa nk’aho nta cyiza na kimwe zakoze, ahubwo ko zaranzwe n’ibibi gusa. Iyo mitekerereze n’iyo migenzereze nta cyiza imarira igihugu n’abagituye, kuko nyirabyo ahora yihishe gusa inyuma y’ibibi byahise, adakuramo isomo, ahubwo agakuramo ubukana yubakiraho ubutegetsi bwe ubuziraherezo, bukaba n’uburyo burangaza abayoborwa kugira ngo batabona ibibi bakorerwa ubu. Ukwiyunga n’amateka, ukwirinda ubwironde cyangwa se ivangura n’ingengabitekerezo zaryo, ntibisabwa abagetsi gusa, biranasabwa n’ababuharanira mu buryo bwose, baba abanyura mu nzira y’amahoro n’ibiganiro cyangwa se abahitamo imidugararo n’intambara.
Ni igihe cyiza cyo kujora amateka yacu, kuva ku ngoma ya cyami, iy’ubukolonize n’iya Repubulika, tugashima ibyiza byayaranze, tukanagaya twivuye inyuma ibibi byayabayemo, byahekuye abanyarwanda bikabatsembera imiryango, kandi ku ngoma zose.
Harakwiye ugusasa inzobe, hakavugwa impamvu zose zituma amateka yacu ahoramo induru, amaganya n’agahinda, ubwikunde, ubwironde n’ubwikanyize, itotezwa, ubwicanyi, iyicwarubozo n’ubuhunzi. Irondakoko, irondakarere n’ikimenyane twiyemeze kubitsinda ubuziraherezo. N’ubwo dukunze kuvuga abahutu n’abatutsi, ntitugomba kwibagirwa ko n’abatwa bahawe akato, bakanenwa, bakabuzwa uburenganzira bw’ibanze, bikabatera guhera mu bukene bukabije. Ni igihe cyiza cyo kubasubiza ubunyarwanda bushyitse, twiyemeza kubasubiza ibyabo twabanyaze mu gihe twimakaje umuco wo kubanena, tunabapfobya tukageza ubwo tubagereranya n’udusimba tutagira ubwenge.
Ntitwavuga ivangura ngo twibagirwe irondakarere rihora ritwibutsa ikibazo cya kiga na nduga n’ingaruka zacyo zitabarika. Cyuririye ku guhiga ubutwari, gikomereza ku kwitana ba mwana, cyirundurira mu bwironde bukabije no kwikubira mu ngeri zose z’ubuzima bw’igihugu. Na cyo cyakajije umurego w’ivanguramoko hagati y’abahutu n’abatutsi, gitera n’icyuho mu kurinda ubusugire bw’igihugu. Ni igihe cyo gusasa inzobe hakagawa amacakubiri yose aho ava akagera. Ndasaba abayobozi aho bava bakagera, abafite ubutegetsi n’ababuharanira gukomera kuri icyo gihango cy’ubwiyunge n’ubumwe bw’abanyarwanda. Ibi ni byo nkingi y’amajyambere arambye.
[1] Amagambo yakoreshejwe bwa mbere n’umuhanzi akaba n’umuhanuzi, Kizito Mihigo, mu ndirimbo ye yise Igisobanuro cy’urupfu mu mwaka wa 2014, bishobora kuba byaramubereye n’imwe mu ntandaro z’ugutotezwa kwe bikageza n’ubwo ahasiga ubuzima bwe by’amanzaganya.
[2] S. Desouter; F. Reyntjens, Rwanda. Les violations des droits de l’homme par le FPR/APR. Plaidoyer pour une enquête approfondie, Anvers, Juin 1995; Des Forges, Alison (March 1999). “The Gersony Mission section of The Rwandan Patriotic Front chapter”. Leave No one to Tell the Story: Genocide in Rwanda. Human Rights Watch. Retrieved 2009-02-24.
[3] K. Mihigo, Hataka nyirubukozwemo, Gashyantare, 2020; Igisobanuro cy’urupfu, 2014.
[4] Repubulika y’u Rwanda, Itegeko n. 84/2013 ryo ku wa 11/09/2013 ryerekeye icyaha cy’ingengabitekerezo ya jenoside n’ibindi byaha bifitanye isano na yo, in Official Gazette n. 43 bis of 28/10/2013.


text:
Hashize iminsi micye ADEPR ifashe imyanzuro ikakaye ibuza abahanzi bo muri iri torero gukorana indirimbo n’ibitaramo n’abandi bo mu yandi matorero. Umuhanzi Isaie Uzayisenga usengera muri ADEPR Nyarugenge akaba ari no mu bahanzi bakunzwe cyane yaciye amarenga ko ashobora kuva muri ADEPR.
Itegeko rya
ADEPR ryaciye igikuba mu bahanzi bo muri ir torero riragira riti: “Ibikorwa
by’ibitaramo bikorerwa mu rusengero cyangwa ahandi itorero ryateguye, ibitari
ibyo ntibyemewe. Gukorana indirimbo n’ibitaramo n’abandi batari abo mu itorero
rya ADEPR ntibyemewe. Ibirenze ibyo byigwa kandi bikemezwa n’inzego z’itorero
zibishinzwe.”
Mu kumenya niba koko ADEPR ikomeye kuri iri tegeko Inyarwanda.com twaganiriye n’umuyobozi muri iri torero ufite ivugabutumwa mu nshingano ze, aduhamiriza ko iri tegeko barikomeyeho ndetse anavuga ko abazarirengaho bazabihanirwa. Jean Claude Rudasingwa ushinzwe ivugabutumwa muri ADEPR ku rwego rw’igihugu yasabye umunyamakuru wa Inyarwanda kuzamutungira agatoki uwo ari we wese uzarenga kuri iri tegeko. Ati: “Nimubabona (abazarenga kuri iri tegeko) muzabatubwire.”
Kuri uyu wa Kane tariki 24 Mutarama 2019 umuhanzi Isaie Uzayisenga uri mu bahanzi bakunzwe cyane muri ADEPR yagiye kuri Facebook aca amarenga y’urusengero bivugwa ko agiye gusimbuza ADEPR mu gihe yaba yanze guhindura itegeko ryanenzwe n’abahanzi hafi ya bose. Ni ifoto yifotoje ahagaze imbere y’urusengero rwa Restoration Church Kimisagara. Inshuti za hafi z’uyu muhanzi zadutangarije ko itegeko rya ADEPR ryababaje benshi, bityo zikaba zifite amakuru ko uyu muhanzi agiye kuva muri iri torero.
Ibi byaduteye amatsiko yo kumenya ukuri kuri aya makuru. Mu kiganiro Inyarwanda.com yagiranye na Isaie Uzayisenga, yadutangarije ko yababajwe n’itegeko rya ADEPR ndetse ngo yamaze gusaba ubuyobozi bw’iri torero kuzasobanurira abahanzi ibirambuye kuri iri tegeko. Abajijwe niba yaba agiye kujya muri Restoration church, yanze kugira byinshi atangaza. Yavuze ko yifotoje ifoto twabonye kuko akunda cyane urusengero rwa ERC Kimisagara, icyakora yavuze imyato Apotre Masasu uyobora Restoration church ku isi ndetse anahishura uburyo yakwishima aramutse yakiriwe muri iri torero.
Isaie Uzayisenga ukora indirimbo zituje cyane zimeze neza nk'iz'abahanzi benshi bo muri Restoration church yabwiye Inyarwanda.com ko uburyo Apotre Masasu afata neza abaririmbyi bo mu itorero rye akabashyigikira muri byose ari ibintu bishimishije cyane. Yatangaje ko bihenze kubona amahirwe yo kwakirwa muri Restoration church, ibisobanuye ko ahawe karibu yagenda yiruka.
Isaie Uzayisenga yagize ati: “Amahirwe yo gukorana na Masasu ntabwo yoroshye kuyabona. Ni nde muhanzi ubayo se (usengera muri Restoration) wabonye ufatwa nka twe.?” Yatanze urugero kuri Cubaka Justin uherutse guterwa inkunga ikomeye na Apotre Masasu n'abandi bakristo banyuranye, hakitangwa asaga miliyoni ebyiri biturutse kuri Apotre Masasu. Twabibutsa ko Restoration church ibarizwamo abahanzi banyuranye kandi bakunzwe barimo; Patient Bizimana, Gaby Kamanzi, Liliane Kabaganza, Israel Mbonyi, Arsene Tuyi, Serge Iyamuremye n'abandi benshi.
Isaie Uzayisenga yasabye ko bishobotse Apotre Masasu yazahugura abahanzi bose bo mu Rwanda, ati “Ahubwo muzamutuzanire rimwe atuganirize nk’abahanzi. “ Ku bijyanye n’imyanzuro ADEPR yafatiye abahanzi, yavuze ko biteye urujijo, icyakora yirinze kugira byinshi atangaza, gusa yavuze ko imyanzuro bafatiwe bitashoboka kubahirizwa akaba ari nayo mpamvu yasabye ADEPR kuzaganiriza abahanzi. Isaie Uzayisenga azwi mu ndirimbo zinyuranye zirimo; Ujye umba hafi (imaze kurebwa inshuro zirenga ibihumbi 520), Ni Yesu ubikora, Ujye umuhanga amaso,Azaza Yesu, Kuba mu isi, Nshoboza nkiranuke n'izindi.
REBA HANO 'UJYE UMBA HAFI' YA ISAIE UZAYISENGA


text:
Nitwa Yosuwa, igihe ababyeyi banjye batandukanaga nari mfite imyaka 10.Ninjye mwana bari bafite, ubuzima bwari bwiza kuko nari mbanye neza na data na mama, twakoranaga byose hamwe , mu by’ukuri twari dufite umuryango unezerewe, nishimiraga ko bandindaga bakanyitaho nk’umwana.
Nyuma yo gutandukana kw’ababyeyi banjye,natandukanye na papa ashakana n’undi mugore wari ufite umwana w’umuhungu. Kutagira papa undeberera ngo anyiteho byatumye mba ikigomeke , ubwo ntangira gushaka inshuti.
Ngeze hagati mu mashuri y’isumbuye,natangiye kuryamana nabagenzi banjye duhuje igitsina kuko numvaga naratawe, narajugunywe. Numva ko na buze ubucuti nari nkeneye kuri papa.Nagerageje kwiyegereza abatinganyi byibuze kugira ngo mbone urukundo no kugirango nzibe icyuho cy’aho nakomeretse igihe natabwaga, bityo bintera kubana n’abantu benshi bakora ibikorwa bibi.
Natangiye kunywa itabi, ndetse twaryamanaga n’abo duhuje igitsina inshuro nyinshi zitabarika, byabaga binshimishije cyane. Kumenyera ibiyobyabwenge no kuryamana duhuje igitsina byari ukugira ngo mbone urukundo kandi nkire ibikomere byo kubura urukundo. Ndangije amashuri yisumbuye nagiye muri kaminuza ariko nyuma y’umwaka umwe baranyirukanye. Papa yamenye ko ndi umutinganyi nawe aranyanga, noneho ndushaho kugira ibikomere.
Nagiye kubana na mama wari warongeye gushaka undi mugabo ariko akaba yari yarabaye umukristo, Namuhishe ingeso yanjye, ariko yambwiye ko nkeneye ubufasha bw’Imana. Mama icyo yakoraga cyari ukunsengera, agasaba Imana kundinda akagerageza no kumbuza kugendera mu bikorwa bibi.
Mu gushaka aho nisanga, nagiye mu mugi munini aho noneho nahuye n’abatinganyi nongera nibera muri ubwo buzima. Nageze aho mbona ndi gukora ibintu bibi numva nkwiriye kubireka ariko narabikomeje kuko ari bwo numvaga nyuzwe kandi nkashira agahinda kose nari mfite.
Mu myaka 2 ikurikiyeho natangiye kunywa ikiyobyabwenge cya cocaine, kuva icyo gihe bwo nanjye nari nariyanze. Mu mwaka wa 2009, namenyeko ko narwaye agakoko gatera Sida, nahise ntekereza ko ubuzima bwanjye burangiye, gusa sinari nsobanukiwe neza icyo sida ari cyo ariko numvaga ko ari ikintu kigiye guhindura ubuzima bwanjye. Kuva icyo gihe natakaje ibyiringiro burundu. Nabuze icyo gukora, maze nsubira kwa mama mubwira ibintu byose musaba ubufasha,adashidikanyije yaranyakiriye.
Numvise ari ibintu bikomeye kwakirwa na mama no kongera kumubona nyuma y’ibihe by’umwijima no gukomereka nanyuzemo. Nubwo nari mu makosa, nari mfite isoni z’ibyo mama yavugaga ngo ‘ndagukunda, kandi nzakwitaho aho uzaba uri hose’. Yampaye itegeko ko ngomba kujyana nawe mu rusengero, ambwira ko ari ahantu bakirana neza, bazankunda, bakamfasha kandi bakansengera .
Nyuma nagiye mpumvira ubutumwa bwo gukira, nuko numva nkeneye urukundo no kubabarirwa n’Imana.Namenetse umutima ndatura, ndarira kuko numvaga nkeneye Imana mu buzima bwanjye.Numvise mbonye urukundo rwa Data na Yesu urwo ntari nigeze mbona mu buzima bwanjye.
Ibyo nagenderagamo byose narabiretse.Niyumvisemo urukundo rw’Imana rumbwira ngo’ uhindutse mushya, naguhinduye mushya uri uwanjye.’Nakiriye Yesu mu buzima bwanjye ahindura amateka yanjye aba mashya. Kuva icyo gihe , nanesheje irari ry’ubutinganyi.
Kugeza uyu munsi mfata imiti igabanya ubukana bwa sida ,ndiho mu buzima busanzwe.Papa wanjye na we yahaye ubuzima Kristo, kandi byaduhaye inzira yo kubabarira no kwiyunga.
Ubu nagiye mu ishuri ryigisha ibya bibiliya ,ubu nabonye impamyabushobozi mu bijyanye no kuramya n’umuziki, nanjye ndabyigisha. Ibyahise sinkibyibuka kuko iyo ugeze kwa Kristo uba icyaremwe gishya akakoza ukaba mushya.
Ntute ibyiringiro, ntureke kwizera , no mugihe cyo gukomereka n’umwijima, aho ugera ukumva uri ubusa ,Yesu ashobora guhura nawe akaguhindurira ubuzima, kandi gusenga ubutitsa wizeye, Imana ikubera iyizerwa kandi igasubiza amasengesho yawe.
source:www.cbn.com
sophie@Agakiza.org


text:
Gatsibo: Abahagarariye amatsinda y’abana bihaye umukoro wo kwegera abataye amashuri
Yanditswe na MUKAGAHIZI ROSE
Abana bahagarariye amatsinda y’abana bo mu karere ka Gatsibo baravuga ko kuba mu matsinda y’abana bifite umumaro ukomeye kuko byatumye babasha gutinyuka ndetse bakaba igisubizo cy’abandi bana babasanga igihe hari bamwe muri bo bataye amashuri.
Muhorakeye Scovia, umwe mu bana uhagarariye amatsinda y’abana mu murenge wa Kiramuruzi avuga ko babitewemo inkunga n’umuryango wita ku burenganzira bw’abana mu Rwanda (Children’s Voice Today CVT) babashije kwibumbira muri ‘club’ z’abana, babasha gufasha bagenzi babo bugarijwe n’ibibazo bitandukanye bibangamiye uburenganzira bw’umwana, bakabakorera ubuvugizi.
Yagize ati, “CVT idufitiye akamaro gakomeye, yabashije kuduhugura, itugira inama, itwigisha uburyo twabasha gufasha abandi bana, ukuntu twabasha gufashanya hagati yacu, haba hari abana bataye amashuri tukabasha kubegera, tukabaganiriza kandi kugeza ubu byatanze umusaruro”.
Yishimira uburyo kuri ubu abana benshi bavuye mu mihanda no mu buzererezi, abandi bakaba barabashije kubegera bakabasubiza mu ishuri.
Bizimana Eric, umwe mu bana uba mu matsinda y’abana mu murenge wa Kiziguro, avuga ko amatsinda y’abana yamufashije kubona ababyeyi bamurera, ndetse ngo byamufashije gutinyuka gukina amakinamico no kubasha kuvugira mu ruhame.
Mukantaganda Naomi, Perezida wo mu itsinda ry’abana ryo mu murenge wa Kiziguro, na we avuga ko kuba mu matsinda y’abana byababereye igisubizo.
Yagize ati “Muri Club yacu friends of children twaje kungukamo abanyamuryango 2 bavuye iwabo bakora ibintu by’ubugeni bigiye ku babyeyi babo birimo kuboha ibikoresho byo gutaka mu nzu, gukora ibikomo n’ibindi hanyuma baradusanga, barabitwigisha. Kugeza ubu bitwinjiriza amafaranga. Buri cyumweru iyo twahuye dutanga igiceri cya 50, icyo giceri tuguramo ubudodo busanzwe, twabashije no kuguramo igikoresho twifashisha tuboha imitako.”
Akomeza avuga ko bajya bakora ubukangurambaga, batumiramo ababyeyi n’abayobozi, bakabamurikira ibikorwa byabo kandi ngo hari ubwo babatera inkunga.
Avuga ko kuri ubu bageze ku rwego rushimishije kuko babashije kwifunguriza konti yabo mu kigo k’imari iciriritse.
Yagize ati “Nk’ikintu cyo kwishimira twakuye muri ibi dukora dufite abana 5 bari barataye ishuri twagaruye, twiha inshingano zo kubabera ababyeyi nubwo natwe turi abana, tubarihira ishuri, tukabaha ibikoresho by’ishuri, amakayi, amakaramu n’amafaranga yo kurya ku ishuri ibihumbi 12 buri mwana. Kuri ubu, dufite urutonde twakoze rw’abana bakora akazi ko mu rugo duteganya kuba twafatanya n’ubuyobozi na bo tukabasubiza mu ishuri.”
Ku bijyanye no kugira ngo amafaranga yabo akomeze abe menshi ngo bashyizeho agasanduku, bagamije kuzageza igihe bagashinga koperative.
Murekatete Mathilde, umukozi wa CVT mu karere ka Gatsibo, avuga ko aba bana baba mu matsinda ashinzwe gukorera ubuvugizi abandi bana bafite ibibazo kandi ko kugeza ubu umusaruro batanga ugaragara.
Byongeye kandi, ngo aba bana bo mu ma ‘club’ bagenda bagaragaza ibibazo by’abana muri ‘communaute’ bityo, bigashakirwa ibisubizo. Uretse ibi, ngo aba bana bakorana bya hafi n’Inzego z’ibanze ariko ntibibuze ko bo basubiza ibibazo byoroheje.
Kuba muri Gatsibo havugwa ikibazo cy’abana bata ishuri, Murekatete avuga ko ababyeyi babigiramo uruhare bashora abana babo mu mirimo mibi.
Ibishanga by’imiceri ku isonga mu bituma abana bata ishuri
Ibishanga byinshi by’umuceri biboneka muri Gatsibo ngo ni nyirabayazana mu gutuma abana bata ishuri bakajya gukora imirimo muri ibyo bishanga.
Ngo haba kandi ibirombe, nabyo bibonekamo abana kandi ugasanga ababyeyi badashyiraho igitsure ngo bababuze iyo mirimo.
Hari na bamwe mu bana bava mu ishuri kubera ibibazo byo guterwa inda.
Mu gushaka igisubizo kuri ibi bibazo ngo ku bufatanye n’abana baba mu matsinda, CVT itegura ubukangurambaga, bakigisha kuko basanga inyigisho zituma umuntu ahindura imitekerereze.
Ku kibazo cy’abana bata ishuri Mukantaganda Naomy, umuyobozi wo muri ‘club’ z’abana bo mu murenge wa Kiziguro, avuga ko ikibazo cy’abana bata amashuri bajya mu kurinda imiceri, no gukora mu birombe by’amabuye bagiye bakora ubuvugizi, bagenda muri buri murenge, basura ni ibyo birombe by’amabuye nyuma mu gukorana neza n’ubuyobozi bishimira ko bwabemereye ko bugiye kujya buhana umuntu wese waba ukoresha umwana mu muceri cyangwa se muri ibyo birombe.
Kuri ubu, abana bishimira ko izo ngamba zatumye ikibazo gikemuka kuko abayobozi b’amakoperative babujijwe gukoresha abana kandi ubirenzeho agahanwa.
Yagize ati “Turashimira CVT kuko mbere itaragera hano twumvaga ibyo bibazo bitatureba, icyo gihe umwana yamenyaga ibye undi akamenya ibye ntawabashaga kuvugira mugenzi we ariko ubu CVT yabashije kuduguhura natwe tubasha kuvugira abandi bana bagenzi bacu kenshi abana babaga bafite ibibazo byo kuva mu mashuri, byo gutwara inda zitateganyijwe ariko ubu ni ikintu cyabashije kugabanuka cyane hano mu karere ka Gatsibo”.
Asaba abana kwihesha agaciro, gukurikiza impanuro bahabwa n’ababaruta, bakabasha kumvira no kwiteza imbere kugira ngo bazagire ejo heza.
Amatsinda y’abana yatanze umusaruro
Mukagasana Naomy, ashinzwe uburinganire n’iterambere ry’umuryango mu karere ka Gatsibo avuga ko amatsinda y’abana yatanze umusaro ufatika mu bijyanye n’imibereho myiza y’abana, umubare w’abana bata ishuri ngo waragabanutse cyane.
Yagize ati “Ku bijyanye n’aya maclub y’abana dufashwamo n’abafatanyabikorwa batandukanye barimo CVT aya ma club afite akamaro gakomeye mu mirenge igera kuri 6 amaze kugeramo. Akamaro ka mbere abana baba mu maclub batinyura abandi bana, urabona umwana wagiye mu nama, wahuguwe n’abantu batandukanye nta hantu ahuriye n’umwana uva ku ishuri akajya iwabo, bo baratinyuka kandi bunguka ubumenyi, baba bazi kuyobora inama, kuganira n’abandi bana, kugira imyumvire ku bibazo by’igihugu, ibyo byose tubona ari umusaruro ukomeye”.
Avuga ko ‘amaclub’ y’abana yabaye igisubizo ku bana bataga ishuri kuko yatumye imibare y’abana bata ishuri igenda igabanuka.
Yasabye ababyeyi kureka abana babo bagasanga abandi mu ma club kuko, nk’uko abishimangira, ngo umwana watangiye kwiyumvisha uburemere bw’ibintu bishobora kwangiza umuco w’umwana atandukanye na wa wundi ukigendera kuri gahunda y’umubyeyi gusa.
Kugeza ubu mu karere ka Gatsibo habarurwa amatsinda y’abana 14 agizwe n’abana 822 akora ubuvugizi bw’abana bafite ibibazo kandi bikabonerwa ibisubizo ku bufatanye n’ubuyobozi bwite bwa Leta.


text:
“Abemera Imana twizera kandi twemera ko hirya y’ubu buzima hari ubundi kandi bwiza kurusha ubu. Ibyo dukora byose muri iyi si tubikora dushakashaka kuzajya mu ijuru, ndetse dukunze kuririmba ko twaremewe kuzajya mu ijuru, ndetse ko ariho twese tuzishima iteka niyo mpamvu dukwiye gufasha abakene” Padiri Twizeyumuremyi.
Mu nyigisho za Yezu Kristu, yatsindagiye ibyagiye bivugwa mu Isezerano rya kera ndetse akabisobanura avuga ko gufasha abatishoboye bizatwinjiza mu ijuru. Igihe umusore w’umukungu aje amugana akamubazi ati “Mwigisha ,ngomba gukora iki cyiza kugira ngo ngire ubugingo bw’iteka?”.Yezu yamuhishuriye ko intera ya mbere ari ugukurikiza amategeko y’Imana; Intera ya kabiri ikubiye muri aya magambo : “ubuze ikintu kimwe gusa:genda ugurishe ibyo utunze, ubihe abakene, uzagire ubukire mu ijuru, hanyuma uze unkurikire.”
Ubutumwa nk’ubu iyo tubwumvise, hari benshi babufata nkaho ari ibinyoma umuntu ababwiye kugira ngo “Abavanemo”ibintu. Bagahitamo kwica amatwi no kutabiha agaciro, nuko bagahitamo ubundi buryo ngo bakoresha kugira ngo baronke ubutagatifu, (bakiyiriza, bagakora ingendo nyobokamana, bagakora novena, bagakora amasengesho ahoraho, n’indi myitozo nk’iyo ariko bakiyibagiza iki cyo gufasha abatishoboye).
Nubwo ibyo bakora nabyo ari byiza ariko bifite aho bigera, ntibihita bibinjiza mu ijuru bifuza. Kuko icyemezo cy’uko iryo juru ryinjirwamo n’abafashije abatishoboye gitangwa na Yezu ubwe muri ya Vanjili atubwira iby’ihindukira rye mu ikuzo. Muri Mt 25,31-46:Abazicara mu Ngoma y’ijuru ni abagaburiye abashonji, abatanze icyo kunywa kubafite inyota, abambitse abambaye ubusa, abasuye abarwayi, abasuye imbohe, n’ibindi bikorwa nk’ibyo.
Umu Kristu witwa Dusabe Emerithe atangaza ko ibyo ivanjiri ishishikariza abantu aribyo, ariko ko usanga abantu benshi badakunze kugira ubwitange mu gufasha abakene.
Ku bwe asanga ari igikorwa cyari gikwiye guhoraho aho kugikora mu gihe cy’ukwezi k’urukundo n’impuhwe gusa.
Ati “ nibyo koko tuzaherekezwa n’imirimo y’amaboko yacu twakoze nk’uko amagambo dusanga mu ivanjiri ntagatifu abitubwira.
“Ufite amatwi yo kumva niyumve”.


text:
Inyigisho yo ku wa gatanu, icyumweru cya 24, C, 2013
Ku ya 20 Nzeli 2013 – Abatagatifu Andereya Kim na Pawulo Chong na bagenzi babo 101
Mwayiteguriwe na Padiri Cyprien BIZIMANA
AMASOMO: 1º. 1Tim 6,2c– 12; 2º. Lk 8, 1-3
Mu nama nyinshi n’impanuro ziboneye Pawulo intumwa yagejeje ku mwana we Timote, hagaragayemo umutima w’ubutumwa bwa gisaseridoti: kwigisha. Inkingi-mwikorezi y’ubutumwa bw’abasaseridoti ni inyigisho iboneye. Umurimo wo kwigisha burya ni na wo witwa uwa gihanuzi. Kugira ngo gutagatifuza imbaga no kuyiyobora bigire ifatizo, abahawe ubutumwa bashishikarira gushishikaza abayoboke babahamagarira imibereho ihuje na Batisimu bahawe. Tuzirikane ingingo zose twumvishe mu isomo rya mbere: “Nihagira umuntu wigisha ukundi, ntiyite ku magambo aboneye y’Umwami wacu YEZU KRISTU no ku nyigisho itoza gusabanira Imana, azaba ari umuntu wahumishijwe n’ubwirasi; aba ari injiji irwaye gukurura impaka no guterana amagambo. Aho ni ho hava ishyari, amakimbirane, gutukana, gukekana nabi, n’impaka z’urudaca ziterwa n’abantu bararutse umutima, batakimenya ukuri, kandi bakibwira ko ubusabaniramana ari uburyo bwo kwishakira inyungu”. Inyigisho zose zitangwa, nta kindi zigamije usibye kumvisha abantu ko bakwiye guhagurukira kwishushanaya na YEZU KRISTU mu mvugo no mu ngiro. Kubibashishikariza kandi, ni ukubanza kubyishishikariza ubwacu.
Iyo umurimo wo kwigisha ukozwe neza, haboneka abantu benshi bitagatifuza koko. Kwitagatifuza ni uguhibibikanira gukunda YEZU KRISTU kuruta bose na byose, kwishushanya na We, guhunga ikintu cyose kidahuje n’ugushaka kwe (icyaha icyo ari cyo cyose). Kwitagatifuza kandi, ni ugusonzera no kunyoterwa ijuru. Abigisha basabirwa ubushishozi. Ubushishozi buza muri twe uko dufata umwanya uhagije wo kuganira na YEZU KRISTU. Ni we utubwira buri munsi igikenewe kugira ngo imbaga y’ababatijwe ihurize hamwe amajwi amuhesha ikuzo n’ibisingizo. Ibisingizo n’ikuzo birazamuka bikatumanurira umugisha iyo bivuye ku mutima ukeye witeguye buri kanya kuba imbata ya YEZU KRISTU na Bikira Mariya. Amasengesho n’ibisingizo bikoranywe uburyarya n’uburiganya, nta cyo bigeraho.
Intambwe abigisha bagomba gutera ni uguhora bazirikana ku buzima bwa YEZU KRISTU n’uburyo yakoze ubutumwa ahugura abantu anabahanurira kugeza ubwo bamugejeje! Uwigisha ntiyibaza icyo agomba kubwira abantu bamwumva ahubwo yakirana ubwuzu icyo YEZU KRISTU amubwira akaba ari na cyo abwira abamwumva. Indwara ijya yadukira bamwe mu bigisha, ni uguharanira kwikundisha ku bantu no gushaka kuvugwa neza maze inyigisho zikaba kwivugira Ivanjili yujujwemo amazi. Umujago si yo Vanjili isi ikeneye. Isi ikeneye kwibutswa icyo YEZU KRISTU yavuze kandi akomeza kuvuga na n’ubu. Abantu bose bamuherekezaga aho yanyuraga hose, abigishwa be bamwumvaga kenshi, nta n’umwe wigeze abona YEZU KRISTU yigisha agamije kwikundisha cyangwa gutera ibiparu gusa. Igihe cyose yigishaga ukuri ari na ko yirukana imyuka yose ya Sekibi. Mbere yo gutangira ubutumwa bwa buri munsi, yajyaga ahantu ha wenyine agashyikirana n’Imana Data agasenga. Inyigisho ye yazaga yumutse nta ho ihuriye n’iz’abafarizayi n’abigishamategeko b’icyo gihe.
Dusabire abashumba ba Kiliziya bamenye kwigisha aho bari hose kugira ngo isi ive mu mwijima. YEZU KRISTU asingizwe. Umubyeyi Bikira Maraiya aduhakirwe. Abatagatifu duhimbaza none, Andereya Kim, Pawulo Chong na bagenzi babo 101 bapfiriye KRISTU muri Koreya, Ewustaki, Filipa, Fausta, Yohani Karoli Korunayi, Abahire Fransisiko wa Posada na Yozefu wa Yerimo,baduhakirwe.


text:
Muri iyi minsi abakunzi b’Ishyaka ISHEMA ry’u Rwanda cyane cyane urubyiruko bakomeje kutugaragariza ko bashishikajwe no kumenya impumeko dufite mu gihe hasigaye igihe kitagera ku mezi abiri ngo tube twasesekaye mu Rwatubyaye.
Kubera iyo mpamvu twiyemeje gutangiza uyu muyoboro witwa AMAKURU Y’ISHYAKA ISHEMA bityo tukajya tubagezaho uko duhagaze, umunsi ku wundi . Ni muri urwo rwego rero dutangiye uyu munsi:
Kuwa Gatatu taliki ya 14/9/2016
1.Ese mu Ishyaka ISHEMA hari ikibazo cyo kwicamo ibice bibiri gihari ?
Nta kibazo gisa gityo dufite. Ishyaka ISHEMA ryunze ubumwe 100%. Ubu icyo duhugiyeho ni ibikorwa bijyanye no kwisuganya neza :
*Ikipe ya mbere izajya mu Rwanda yatangiye imyitozo yihariye
*Turacyarimo kunononsora uko inzego z’abayoboke baba mu mahanga zizasigara ziteye
*Dushishikariye kwegera bwangu Abanyarwanda bose bafite ubushake bwo kudutera inkunga (campagne de proximité) kugira ngo gahunda yo kujyana Ishyaka mu Rwanda igende neza. Ni muri urwo rwego, kuri uyu wagatandatu ushize( le 10/9/2016) abayobozi b’Ishyaka Ishema ry’u Rwanda ndetse na Nouvelle Génération basuye abatuye mu mujyi wa Lille mu Bufaransa kugira ngo barusheho gusobanura umushinga wo kujya gukorera politiki mu Rwanda.
2. Ni gute umuntu yinjira cyangwa agasezera mu Ishyaka ry’ Abataripfana?
Umuntu wese ubishaka akaba akunda gahunda zo guhindura imiyoborere y’igihugu cyacu binyuze mu nzira zitamena amaraso, ashobora kwegera abayobozi b’Ishyaka ISHEMA ry’u Rwanda bakamusobanurira uko yabigenza.
Icyambere Ishyaka Ishema ryihatira ni ugutoza umuyoboke waryo wese indangagaciro nziza y’ « ubutaripfana », aribyo kurangwa n’ubutwari budasanzwe bwo guhamya ukuri n’aho rukomeye ! Imbere y’akarengane kamugiriwe cyangwa kagiriwe abandi, haba mu Ishyaka cyangwa hanze yaryo, Umutaripfana ntatinya kukamagana byaba na ngombwa akitabaza itangazamakuru akabisobanurira rubanda, ku mugaragaro.
Irindi hame tugenderaho ni uko umuntu yinjira mu Ishyaka Ishema ku bwende bwe kandi akaba yarisohokamo igihe ashakiye.
None rero Banyarwanda, Banyarwandakazi, mwese ndabararitse, ntimucikanwe. Muri uku kwezi kwa Nzeri (9) 2016, tanga inkunga yawe kugirango bitarenze taliki ya 2 Ugushyingo 2016 Ishyaka ISHEMA rizasesekare mu Rwanda ryitwaje umushinga utagira uko usa witwa « Kunga abenegihugu kugirango bashobore kwiyubakira u Rwanda Moderne »;« Together to modernize Rwanda »;« Rassembler pour moderniser le Rwanda ».
Uyu mushinga ni uwa twese : uruhare rwa buri wese nirugaragare bityo ntihazagire uhezwa ku buryohe bw’amatunda yawo.
BIRACYAZA….
Umutaripfanakazi
Jeanne Mukamurenzi.


text:
Nyarugenge: DASSO biyemeje kubaka imibanire myiza mu baturage
Yanditswe na MUTUNGIREHE SAMUEL
Abakora mu Rwego rwunganira akarere mu gucunga umutekano (DASSO) mu karere ka Nyarugenge mu Mujyi wa Kigali, batangaje ko bagiye guhindura isura bafite mu mibanire n’abatuye ikava mu buryo umuturage yabonaga uwambaye impuzankano za DASSO akiruka aho kumwegera ngo bafatanye kubungabunga umutekano no gukumira icyaha.
Umuhuzabikorwa wa DASSO mu karere ka Nyarugenge, Rutaboba Valentin, mu nama yahuje abakora muri urwo rwego bagera ku 198 n’ubuyobozi bw’akarere, yavuze ko ajya aterwa agahinda no kubona umuturage amubonye mu mwenda wa DASSO akiruka kandi ari we bafatanyije gucunga no kubungabunga umutekano mu baturage.
Yabwiye Imvaho Nshya ko amaze igihe gito ahawe kuyobora urwo rwego ariko yasanze hari imikorere itari iboneye yatumye ibyo byose bibaho, bityo gusohoza neza inshingano zikagorana kuri bamwe.
Yasobanuye ko hari gahunda agiye gushyira mu bikorwa izashyira imikorere ya DASSO ku murongo, inshingano yo gufasha akarere n’izindi nzego gucunga umutekano bakayuzuza neza bafatanyije n’abaturage.
Ati “Ngiye kubanza kubaka urwego ku buryo isura yarwo, isura ya DASSO, isura y’umwenda wa DASSO, ikundwa n’umuturage dushinzwe mbere ya byose.
Uburyo ngiye kubikoramo, icya mbere ngiye kwegera wa muturage muganirize; urwego rwa DASSO rwose ruhaguruke ruganirize wa muturage, rumugaragarize inshingano ze umunsi ku wundi, dukorane na bo imirimo itandukanye, dore ko dufite n’ingamba twafashe zo kujya mu matsinda, amashyirahamwe ya siporo n’ibindi bitandukanye abaturage bahuriramo natwe, twibone mu bikorwa barimo”.
Yakomeje avuga ko kugira ngo ibyo bateganya byose gushyira mu bikorwa nk’urwego rushinzwe gucunga umutekano mu baturage bagomba kubanza kubibaganiriza, umuturage akamenya ko na we azabazwa icyo yaganirijweho.
Ati “Bigaragara ko ubuyobozi bwahozeho butakoze inshingano bwari bushinzwe, nta nama n’imwe bigeze bagirana na bo, ari ukwegera abo bashinzwe, ari no gukorana inama na bo. Ndavuga nti mu byo nize, ariko no muri kamere yange, nkunda kuganira kugira ngo turebe ko twasenyera umugozi umwe mu byo tuba twumvikanye.”
Umuyobozi w’Akarere ka Nyarugenge, Kayisime Nzaramba, yavuze ko urwego DASSO rufasha byinshi akarere kuko kuva rwajyaho rwagize uruhare mu gutanga amakuru ku gihe no kugabanya cyane ubucuruzi bwo mu kajagari “Abazunguzayi”.
Yakomeje ashimira abakozi ba DASSO b’abagore ko na bo berekanye ko umugore ashoboye kuko mu bakozi 35 baherutse gusoza imyitozo harimo 11 b’igitsina gore.
Umukozi wa DASSO, Dusenge Jean Claude, yavuze ko kugira ngo basohoze inshingano neza bategerejweho z’umutekano mu baturage buri umwe wese yahagarara mu mwanya we uko bikwiye agahesha ishema n’isura nziza umwambaro wa DASSO mu baturage ashinzwe buri munsi.


text:
Sacyega yari umuhannyi w'ibwami, akagira abagore babiri. Umugore muto abyara abakobwa gusa, umukuru abyara umwana umwe w'umuhungu witwa Ngoma. Sacyega yatoneshaga umugore wabyaye abakobwa, ntiyite kuri nyina wa Ngoma kandi uwo muhungu ari we waragiraga inka za se zose, akaba ari na we uzikenura. Umunsi umwe, umwami atuma kuri Sacyega ati «uzanshakire imvi zitari ku mutwe, unshakire kimwa kimwa imisozi, unshakire ibumbabumba igarikabiganza. Uzanshakire ingongo ikeba amazi ajya ruguru n'ingongo iyakeba iyatandukanya. Uramutse ubibuze nkakunyaga kandi nkagutanga bakakwica.»
Abagaragu b'umwami bajya kwa Sacyega gusohoza ubutumwa. Sacyega arumirwa ayoberwa aho azakura ibyo bintu. Umuhungu we aza kubyumva, ariko aramwihorera ntiyagira icyo avuga.
Mu gitondo, Sacyega atuma umukobwa we ku bakwe be bose ngo baze basangire ikimasa yari asigaranye cyonyine, ngo agikoreho impamba. Nuko abakwe baraza, basanga Ngoma yahuye ikimasa, barakimucyuza, barakibaga, Sacyega n'umugore we n'abakwe be baririra, Ngoma na nyina ntibamenya
amarengero yacyo. Ngoma ariko araza ashikuza ukuguru kwari gusigaye ariruka, ashyira nyina. Se abibonye abaka icumu amwirukaho, agira ngo arimutere. Abandi bati: "sigaho wikwiteranya na Sakabaka ! "
Bukeye abakwe baherekeza Sacyega bajya ibwami. Ngoma na we yenda amasaka yari yameze uwo munsi, yenda imiheha, yenda intorezo n'uruho, arahambira, akurikira se, se agenda amucyaha inzira yose ngo nasubire imuhira; umwana akanga gusubirayo, bagira aho bagera bakicara bakarya, ntibamuhe. Baragenda bagera ibwami. Sacyega akoma yombi, ati
«Nyagasani ibyo mwantumyeho narabibuze, ahasigaye nimukore icyo mushaka.»
Nuko umwami atumiza Ruhuga ye, ati «nimumwicaze.» Bajishura umuheto, bashaka ingoyi yo kubohesha Sacyega, baramuboha.
Igihe amaze kuremba, Ngoma aba arahageze, akoma yombi. Ati «Nyagasani, kiza uriya muntu ni data. " Nuko umwami ategeka ko bamubohora.
Ngoma ati «'Data uyu yandiye ndi umwana we, andyana na mama, ariko singiye kumera nka we, dore ibyo mwari mwamutumyeho: imvi zitari ku mutwe w'umuntu, ngizi, ni amasaka basereka akamera, ikimwa kimwa imisozi, ni isuka
bahingisha, ibumbabumba igarikabiganza ni iyi nshabiti bashisha, ingongo ikeba amazi ikayatandukanya ni uruho umuntu adahisha amazi.»
Nuko umwami ati « uyu ni we mwana wa Sacyega wereweho n'umusatsi ungana utya?» Bati «ni we.» Umwami agororera Ngoma ishyo ry'inka, amuha n'abagaragu, aba n'umuhannyi mu kigwi cya se, ati «Sacyega ntazongere kumbera umuhannyi ukundi."
Ari Sacyega n'abo bari bazanye, ari Ngoma n'abagaragu yari agabanye, bose barikubura barataha.
Mu nzira baza kubona umugezi unyuze mu kuzimu, ugeze hirya uruburuka. Sacyega ati « mbe Ngoma mwana wanjye, ibi ni ibiki? " Umwana ati: "simbizi."
Barakomeza, bigiye imbere bahura n'ikinyabwoya intozi zagitonzeho, ati « Ngoma mwana wanjye ibi ni ibiki?» Umwana ati «ubure kubimbwira wowe mukuru!» Baragenda bigiye imbere nanone babona inkware iri hagati y'abana bayo. Sacyega, ati« mbe mwana wanjye ibi ni ibiki?» Undi ati « simbizi.»
Barakomeza, babona igiti gihagaze cyumye. Sacyega ati «mwana wanjye ibi noneho ni ibiki?» Umwana ati «mbare na mbariro wambarije, simbizi ! » Nuko bageze imuhira, abantu umwami yari yahaye Ngoma baramwubakira. Sacyega ajya iwe, yitereka inzoga z'amuki, aranywa arasinda. Amaze gusinda, arihwereza, abwira umugore ngo arapfuye, ngo kandi azize Ngoma umuhungu we. Nyina wa Ngoma agenda yiruka aramuhamagara, ati «mwana wanjye ko wari unshyize heza, umpaye amata, none so akaba apfuye, kandi ngo ari wowe azize, ni bite?»
Nuko Ngoma agenda yiruka, ariko azi neza ko se abeshya, yipfushije agira ngo aze amubwire ibyo yari yamuhishe. Ngoma araza ati «yemwe bahungu mwe! Ngoma naruha! Igihe tugiye ibwami, muzi ibyo data yankoreye n'abakwe be, muzi n'uko dutaha yabonaga ibintu akambaza ngo ni ibiki, nkamwihorera. Noneho reka mbibabwire abe yabaho! Umugezi wibiye ukuburuka ni ugukamira umugore w'ingumba, wamara gupfa ibyawe bikajyanwa n'abandi. Ikinyabwoya cyari ikinege, cyari!cyonyine mu bandi bafite umulyango, bakirya
kitagira kirengera. Inkware mwabonye iri hagati y'abana bayo, ni umubyeyi wizihiwe mu bana be bamushagaye. Igiti cyumiwe mwabonye ni umugore wapfushije umugabo we n'abana be bagashira, agasigara yikunga wenyine atagira kirengera.»
Nuko se amaze kumva ibyo byose, agira atya aritsamura, arinanura ngo arazutse! Nuko ashima umuhungu we Ngoma.
Si jye wahera hahera umugani


text:
Muhanga: Abakoresha Ikiraro kibahuza na Ruhango, barambuka bakambakamba
Ikiraro gihuza Umurenge wa Shyogwe na Byimana cyarangiritse, abakinyuraho bavuga ko bakambakamba bashaka kuva cyangwa kujya hakurya no hakuno.
Bamwe mu batuye Akagari ka Mubuga mu Murenge wa Shyogwe bavuga ko babangamiwe n’isenyuka ry’ikiraro banyuraho kuko bagaterwa impungenge no kuba umugezi w’Ururumanza ushobora kubatwara.
Mukansanga Epiphanie umwe mu baturage wo muri aka gace, avuga ko hari abanyeshuri baturuka mu Murenge wa Byimana baza kwiga ari bo bibangamiye cyane, hakiyongeraho abaturage baba bifuza guhahirana n’abatuye muri iyi Mirenge yombi.
Yagize ati: “Tumaze igihe dusaba ko basana iki kiraro, iyo bashyizeho ibiti biratwarwa mu gihe k’imvura, bibaye ngombwa bakoresha Sima n’ibyuma.”
Kamanayo Venant avuga ko usibye ikiraro n’umuhanda bambukaho wangiritse, abinura umucanga bashaka kuwucuruza babura aho bawunyuza kuko bibasaba kuzenguruka bakoresheje urugendo rurerure.
Umuyobozi wungirije ushinzwe Imibereho myiza y’abaturage mu Karere ka Muhanga, Mukagatana Fortunée wifatanyije n’abaturage mu muganda ngarukakwezi, avuga ko yasuye iki kiraro asanga cyarasenyutse akavuga ko bagiye gukorana ibiganiro n’Ubuyobozi bw’Akarere ka Ruhango kugira ngo gisanwe.
Mukagatana yagize ati: “Umuhanda wo muri Ruhango ntabwo ari nyabagendwa, bagombye kubanza kuwukora tugakurikizaho isanwa ry’ikiraro igikorwa duhuriyeho.”
Muri metero zirenga 600 hubatse ikiraro kinyura mu kirere, Uturere twombi twari twubakiye abanyamaguru, Mukagatana avuga ko ibi bidahagije ko bisaba ko hubakwa ikindi gikoreshwa n’abatwara ibinyabiziga batuye muri iyi Mirenge yombi.
Muri uyu muganda abatuye mu Murenge wa Shyogwe batunganyije Umuhanda ugana mu Mudugudu wa Matsinsi mu Murenge wa Shyogwe wari warasibamye.
MUHIZI Elisee
UMUSEKE.RW


text:
Niba wifuza guha impano umugabo wawe cyangwa umuhungu w’inshuti yawe hari ibitekerezo by’ibyo wamugenera kandi bikamushimisha.
Ubushakashatsi bwakozwe bwagaragaje ko kugurira umwana impano cyangwa se umukobwa ngo byoroha ugereranyije no kugurira umugabo cyangwa se umuhungu mukundana.
Abagabo benshi batekereza ibintu bimwe; baba bumva akenshi impano zabo ari iz’amasogisi, utwambaro tw’imbere cyangwa karavate.
1. Niba hari imikino cyangwa igitaramo rimwe na rimwe ujye umugurira itike yo kwinjira
Iyi ni imwe mu mpano ishobora gushimisha abagabo, yaba abubatse, abatandukanye n’abagore babo, abakiri gutereta n’abatarushinga. Niba rero wasohokanye n’umukunzi wawe agiye kureba umukino w’ikipe akunda cyangwa se agiye mu gitaramo cy’ itsinda ry’abaririmbyi akunda cyangwa umuhanzi akunda kugira ngo umushimishe kurushaho ujye umugurira itike yo kwinjira atabizi maze nimugera aho mwinjirira uyimutunguze, azahita abona ko umwitaho, ko ibyo aha agaciro n’ibimushimisha ubibona.
2. Mukorere urutonde rw’amafilime cyangwa amakinamico akunda uyamushyirire kuri DVD player
Niba umugabo/umukunzi wawe akoresha amafaranga menshi akugurira indabo, imyambaro n’amaherena kubera iki wowe utareba akantu umuha koroheje nko kumukorera urutonde rwa filime cyangwa amakinamico akunda ukayamushyirira kuri DVD cyangwa CD hanyuma ukazayimuha igihe muri kumwe cyangwa se wamusuye.
3. Cagura indirimbo uzi akunda uzimushyirire kuri CD player
Nta mpamvu yo guhora uha umugabo wawe cyangwa se umusore mukundana impano zihenze, rimwe na rimwe ujye unyuzamo umucagurire uturirimbo uzi ko akunda nurangiza utumushyiririre kuri CD bizajya bituma igihe yicaye arimo kuzumva agutekerezaho. Niba rero harimo izo mwumva muri kumwe zijya zimwibitsa ibihe byiza mwagiranye bituma abona ko umuzirikana buri gihe kandi umuhoza ku mutima.
4. Muhe impano y’imyenda mu gihe ubona ayikeneye
Nubona umugabo wawe arimo ashaka kugura imyambaro mishya cyangwa se arimo guhamagara mu maduka bacuruza imyenda ababwira ko ayikeneye, kubera iki wowe utahera kuri icyo ngo noneho uzamuhe impano y’uwo mwenda yifuza? Ugomba ariko kwitwararika ukamenya imyenda ibera umukunzi wawe, atari ukugenda ngo ugure ibyo ubonye byose.
5. Mugurire akuma gateka cyangwa se agashyushya icyayi
Nugurira umukunzi wawe aka kuma gashyushya icyayi bizatuma adatakaza imbaraga nyinshi kugirango akore icyayi, niba kandi atanagikunda bizatuma azajya agira imbaraga zo kukinywa kubera impano wamuhaye. Ikindi kandi, bizatuma umugabo wawe yishimira kugukorera icyayi igihe icyo ari cyo cyose .
6. Mugurire ikofi cyangwa se isaha
Impano nk’izi ni impano abantu batangiye gukundana cyangwa se guteretana bakoresha. Ibi byereka umuhungu/umukunzi wawe ko umwitayeho. Guha rero umusore mukundana cyangwa umugabo wawe ikofi bizatuma agira isuku mu mifuka ye kandi uko azajya ayikura mu mufuka agiye kuremo cyangwa kwishyura azajya ahora akwibuka.
Video Abakobwa Beza
Inama 6 Zo Guhitamo Impano Izashimisha Umuhungu'Umugabo Ukunda
Niba wifuza guha impano umugabo wawe cyangwa umuhungu w’inshuti yawe hari ibitekerezo by’ibyo wamugenera kandi bikamushimisha.
Labels: urukundo


text:
Gutanga kandidatire ku myanya irindwi igomba kuzuzwa kuri Biro yanyuma y’Inteko ishinga amategeko byatangiye kuri uyu wa kane, tariki ya 28 Mutarama saa yine za mu gitondo aho bikomeza kugeza saa kumi n’ebyiri z’umugoroba.
Kandidatire zose zigomba gushyikirizwa ibiro bya Perezida wa Biro ishinzwe kugenzura imyaka kandi ikemeza kandidatire zose kuwa gatanu 29 Mutarama 2021.
Amatora no gushyiraho abagize ibiro byanyuma biteganijwe kuwa gatatu tariki ya 3 Gashyantare 2021.
Hashyizweho Ibiro bishinzwe kugenzura imyaka yabatanga kandidatire arinayo ngingo yanyuma iri ku murongo w’ibyigwa muri iyi nama idasanzwe, aho Minisitiri w’intebe Sylvestre Ilunga yirukanwe ku butegetsi atakarijwe ikizere.
Source: Radiookapi.net
Venuste Habineza/Muhuza.com


text:
Muhima: Abagizi ba nabi bambuye umucuruzi
Ku mugoroba wo ku wa Gatatu tariki 13 Ukwakira, ahagana mu ma saa kumi n’ebyiri, mu Murenge wa Muhima, akagari ka Kabeza umudugudu wa Sangwa, abagizi ba nabi bagabye igitero ku mu ajenti (agent) wa MTN ucururiza ku muhanda unyura imbere y’ibiro bya ARDI (munsi y’ahahoze RIAM), baramushimuta bamujyana mu gashyamba bamwambura amafaranga yari yakoreye, agerageje kwirwanaho baramukomeretsa bikomeye.
Cyari igitero gisa n’icyateguwe kuko n’abanyerondo bagerageje gutabara batewe amacupa abandi baterwa amabuye.
Umwe mu banyerondo wavuganye na Kigali Today yavuze ko atari uwo mu agent wenyine wibwe, kuko ngo hari n’umugabo wari utashye anyuze aho byabereye akagwa mu gaco k’abo bajura bakamwambura isakoshi yari afite.
Abamubonye bavuga ko yakomerekejwe cyane ndetse akamburwa amafaranga abarirwa mu bihumbi 400frw na telefone ebyiri.
Aho uwo mu agent yibiwe hari hamaze iminsi havugwaho ko haba umutekano muke, haba ku bahakorera n’abahanyura batashye kuko abajura bahita bamanukira mu gisambu kiri hepfo yahoo, cyegeranye na ruhurura iva mu mujyi ijya muri Nyabugogo.
Ibitekerezo ( 1 )
Ubwo se byarangiriye aho?Abanyerondo batsinzwe kweri. None se babonye ko byabaye intambara, kandi bihereranye umuntu , kuki batamutabirije inzego zisumbuye ngo zibafashe gutabara uwo muntu (umu agent) wari uri mukaga? Kweri kweri mu Rwanda ruyobowe na PAUL KAGAME?
Saa kumi n’ebyeri? Oya muratubeshya. Ariko niba ari byo, AMABANDI yongere ahagurukirwe , kandi si muri KIGALI gusa; urebye mu RWANDA hafi yahose, haravugwa ubujura bw’ingeri zose. NTIBIKWIYE RWOSE. INGAMBA ZIKAZE ZONGERE ZIFATWE.


text:
Kuri uyu wa Kane tariki 20 Mata 2017, nibwo abo mu muryango, inshuti n’abavandimwe bashyinguye mu cyubahiro Sayinzoga Jean witabye Imana ku Cyumweru azize indwara ya kanseri y’umwijima.
Uyu musaza w’imyaka 75 wayoboraga Komisiyo yo gusezerera no gusubiza mu buzima busanzwe ingabo zavuye ku rugerero, yari umukirisitu Gatolika ari yo mpamvu ku isaha ya saa sita muri Kiliziya ya Regina Pacis i Remera hasomwe misa yo kumusabira.
Ni igitambo cya misa cyayobowe n’inteko y’Abasaserdoti 15, cyitabirwa n’ibihumbi by’abantu barimo Madamu Jeannette Kagame n’umukobwa we, Ange Kagame, Minisitiri w’Intebe, Anastase Murekezi, Abaminisitiri, Abasenateri, Abadepite n’abandi.
Umukobwa we, Betty Sayinzoga, yahishuye ibintu bitatu yasabye ko azakorerwa mu gihe cyo kumusezeraho, birimo kwirinda kuvuga amashuri yize.
Yagize ati « Icya mbere yarambwiye ati ‘umuntu uzibeshya akavuga amashuri nize, ntabwo nzaba ngiye kwaka akazi, muzayareke si ngombwa ubwenge ntabwo ari amashuri. Icya kabiri, ntihazagire umuntu wibeshya ngo avuge abana nabyaye, njyewe ntabwo nigeze ndobanura, abana nabyaye n’abo nareze bose ni abana banjye. »
Yakomeje avuga ko icya gatatu yabasabye ari ukutamuherekezanya amarira kuko yabayeho mu byishimo n’ubusabane.
Yagize ati » Yajyaga ava guhamba abasaza bagenzi be akaza akambwira ati ‘muzambabarire biriya byo kuboroga simbishaka. »
Ku mugoroba wo kuwa Gatatu habaye igitaramo cyo kwizihiza ubuzima bwa Sayinzoga, hacurangwa inanga za Rujindiri kuko yazikundaga. Ni igitaramo cyaranzwe n’ibyishimo no gutebya ku buryo byari bigoye kumenya ko hari uwitabye Imana.
Yakemuye ikibazo leta yananiwe
Sayinzoga yamaze imyaka irenga 40 akina umukino wa karate buri munsi. Niwe wawutangije mu Burundi no mu Rwanda, akaba n’umunyarwanda rukumbi wari ufite dan ya gatandatu muri uwo mukino.
Mu buhamya bwatanzwe na Perezida w’ishyirahamwe ry’umukino wa karate mu Rwanda, (FERWAKA), Karamaga Barnabe, yagarutse ku butwari bwa Sayinzoga muri uwo mukino, by’umwihariko uko yarwanyije amabandi mu Burundi akoresheje ikinyabupfura kiranga uwo mukino.
Yagize ati »Mu 1970 mu Burundi hari udutsiko twitwara bubandi kandi amategeko ntagire icyo abikoraho. Gutangiza karate ubuyobozi bwabonaga ko ari akandi gatsiko k’amabandi ariko arwana ishyaka arasobanura baramwemerera. Abakaratika bakomeje kwiyongera na ya mabandi aracika kandi byari byarananiye leta. »
Yakomeje avuga ko abenshi mu bo Sayinzoga yatoje muri Puma Club bitabajwe mu rugamba rwo kubohora igihugu kandi bagatanga umusanzu wabo ukomeye.
Karamaga yatangaje ko nk’ishyirahamwe ry’umukino wa karate bazasaba umuryango wa Sayinzoga wabibemerera bakajya bategura amarushanwa yo kumwibuka.
Yayoboye umudugudu imyaka 14
Minisitiri w’Ubutegetsi bw’Igihugu, Francis Kaboneka, yavuze imyato Sayinzoga yaba ku bikorwa bye mu kigo yayoboraga, no mu buyobozi bw’inzego z’ibanze zirimo Umudugudu w’Intashyo atuyemo yayoboye imyaka 14 kugeza ubwo asimbuwe umwaka ushize.
Yagize ati « Inzego z’imidugudu zitangira benshi ntibazihaga agaciro, bumvaga ari iz’abantu badafite ikindi bakora. We yumvise ko ubuyobozi ari ho buhera aritoza baramutora. Umudugudu we ugira umutekano, isuku, wihutaga mu iterambere ku buryo abandi bazaga kuwigiraho. »
Yagarutse ku bikorwa bye muri njyanama y’Akarere ka Rutsiro yayoboye kugeza umwaka ushize, aho yashyize hamwe ubuyobozi bwako agatuma gatangira ibikorwa by’iterambere.
Yagize ati “Yakoze ubuvugizi agashakira sitade ubu irakoreshwa, nta biro by’akarere byari bihari ariko ubu bigiye kuzura, ntabwo kagiraga aho abashyitsi barara ariko asize hagiye kuzura hoteli nziza. Abanya-Rutsiro ntibazamwibagirwa.”
Umuhango wo gushyingura Sayinzoga wabereye mu irimbi rya Rusororo riherereye mu Karere ka Gasabo.
Amafoto: Luqman Mahoro
http://igihe.com/amakuru/u-rwanda/article/ibidasanzwe-kuri-sayinzoga-jean-wabujije-umuryango-we-kuvuga-amashuri-yize
Posté le 21/04/2017 par rwandaises.com


text:
Gahunda ya ‘Smartclass’ yafashije abana gukunda ishuri
Yanditswe na MUGISHA BENIGNE
Gahunda ya ‘Smartclass’ ni imwe muri gahunda ifasha kwigisha abana bo mu mashuri abanza n’ayisumbuye amasomo y’ikoranabuhanga, iri mu bikundisha abana ishuri.
Rimwe mu mashuri Imvaho Nshya yashoboye gusura ni ishuri ribanza rya Rambo, riherereye mu murenge wa Nyamyumba, Akarere ka Rubavu, aho abana biga isomo ry’ikoranabuhanga wanababaza ugasanga bafite ibyo bazi kandi bitari bike.
Imanishimwe Nadine ni umunyeshuri wo mu mwaka wa 3 w’amashuri abanza, abasha gufungura mudasobwa ye, akinjira aho asabwe gukorera, akinjizamo imibare cyangwa amagambo asabwe, abasha kuyabika neza ngo azayasangemo nagaruka, akabasha no kuyizimya akanayifunga.
Bahati Steve nawe wiga mu mwaka wa 3 w’amashuri abanza, aganira n’Imvaho Nshya yayitangarije ko yigeze guta ishuri akaza kurigarurwamo ku bufatanye bw’ababyeyi n’ubuyobozi, ngo ariko mu byamushimishije agarutse mu ishuri, ni isomo ry’ikoranabuhanga biga kuko abasha kwegera mudasobwa, akayifungura, akandika akanayifunga.
Avuga kandi ko abasha kubonamo mudukino tumwe na tumwe dufasha abana gutyaza ubwenge, natwo tukamufasha kurushaho gufunguka no gutekereza.
Ku bijyanye n’isomo ry’Ikoranabuhanga, abarezi nabo bemeza ko riri mu byafashije abana gukunda ishuri n’ubwo barivanamo ubumenyi bwisumbuyeho, cyane cyane ku bana bo mu mashuri abanza.
Irahoza Samuel ni umurezi, aganira n’Imvaho Nshya yayitangarije ko abana bo mu mashuri abanza bashimishwa cyane n’isomo ry’ikoranabuhanga, kuko babasha kubona mudasobwa, bakitegereza, bakayikoraho kandi bakayikoresha ibyo bababwiye gukora birimo kwandika amagambo, imibare n’udukino twagenewe abana.
Ati “Hari abana bishimira isomo ry’ikoranabuhanga ku buryo mwene abo bana batabasha kuva mu ishuri kuko babona izo mashini bigiraho bakarushaho kunezerwa. N’ubwo Minisiteri yazihaye amashuri ngo abana bagire ubumenyi mu ikoranabuhanga, ariko tumaze kuvumbura ko byanatumye hari abana bishimira kuba mu ishuri kubera gukoresha mudasobwa.”
Gahunda ya ‘Smartclass’ uyisanga no mu mashuri yisumbuye, nko mu Rwunge rw’amashuri rwitiriwe Umwamikazi w’intumwa rwa Rwaza, ruherereye mu Karere ka Musanze, Umurenge wa Rwaza.
Icyumba kigishirizwamo ikoranabuhanga ugisangamo mudasobwa nyinshi zihuye n’umubare w’abanyeshuri baza kuyigiramo, aho buri wese yigira kuri mudasobwa ye yihariye.
Nk’uko bisobanurwa na Sr Icyimanimpaye Leonie, ngo mu bintu byamushimishije ndetse bigashimisha n’abanyeshuri ngo ni ukubona mudasobwa mu cyumba kigirwamo ikoranabuhanga, aho umunyeshuri wese agira iye yigiraho, mu gihe mbere bigiraga kuri mudasobwa imwe ari 5.
Ati “Nishimiye ko REB yaduhaye mudasobwa zihuye n’umubare w’abana bigira mu ishuri rimwe, kuko buri wese abasha kubona iyo yigiraho atayifatanyije n’undi. Mbere byarambabazaga iyo nabonaga abana bigira kuri mudasobwa imwe ari batanu, ariko ubu bimeze neza bariga neza bakanakora n’ubushakashatsi bwabo.”
Iri shuri ribumbatiye uburezi bwa siyansi ribasha rifite amashami 4 ariyo Imibare, ubutabire n’ibinyabuzima (MCB), Imibare Ubugenge n’ikorabuhanga (MPC), Ubugenge, ubutabire n’ibinyabuzima (PCB), Ubugenge, ubutabire n’imibare (PCM).
Ababyeyi nabo bishimira uburyo abana babo bageze ku ikorabuhanga, aho babasha gukora kuri mudasobwa bakayifungura, bakandika bakanayizimya, bavuga ko ari iterambere rikomeye mu burezi kuko abize kera batigeze baryiga, ni mu gihe muri iki gihe umwana atangira kwiga isomo ry’ikoranabuhanga ari mu mashuri abanza.
Ku bijyanye n’ikoranabuhanga ryigishwa mu mashuri na gahunda ya Smartclass, Umunyamabanga wa Leta muri Minisiteri y’Uburezi ushinzwe amashuri y’inshuke, abanza n’ayisumbuye, Munyakazi Isaac, nawe wasuye abana biga ikoranabuhanga mu ishuri ribanza rya Rambo, yabashije kubegera bamubwira ibyo barimo gukora.
Nawe yishimiye ubumenyi bw’ikoranabuhanga abana bahabwa bakiri mu mashuri abanza, avuga ko isomo ry’ikoranabuhanga ari ngombwa ko abana batangira kuryiga bakiri bato, muri gahunda ya mudasobwa imwe ku mwana yaje guhinduka gahunda ya Smartclass.


text:
Ruhango:Imyumvire y’ababyeyi iri ku isonga ry’ibiteza igwingira mu bana- Dr Asiimwe
Yanditswe na NIYONSENGA SCHADRACK
Umuhuzabikorwa wa Gahunda y’igihugu Mbonezamikurure y’abana bato (ECD) Dr Anita Asiimwe, asanga imyumvire ikiri hasi ya bamwe mu babyeyi ku bijyanye n’uburyo umwana ategurwa kuva akiri muto kugeza akuze ari yo mbogamizi nyamukuru ituma ikibazo cy’abana bagwingira gikomeza gufata intera.
Ibi Dr Asiimwe yabigarutseho ubwo yari mu karere ka Ruhango aho yari yitabiriye igikorwa cyo gutangiza ubukangurambaga buhoraho kuri Gahunda Mbonezamikurire y’abana bato.
Yasabye ababyeyi gushishikarira kumenya uko bakwita ku buzima bw’umubyeyi n’ubw’umwana mu minsi 1000 ya mbere, kumenya gutegura no kugaburira abana indyo yuzuye, kugira isuku ku mubiri, ku myambaro, mu ngo no hafi yazo, kugira ubwiherero bwujuje ibisabwa kandi bakabugirira isuku, guhugukira gahunda zo kuboneza urubyaro ndetse bakanakura amaboko mu mifuka bagashishikarira umurimo wo soko y’iterambere.”
Uyu muyobozi wa Gahunda y’Igihugu Mbonezamikurure y’abana bato avuga ko imyumvire ari yo mpamvu y’ingenzi ituma hakigaragara imibare iri hejuru y’abana bafite imirire mibi.
Yagize ati “Imyumvire yanyu igomba guhinduka mukamenya uko umwana arerwa, iyo myumvire ni yo dushaka ko ubu bukangurambaga bwibandaho kugira ngo igwingira ry’abana bacu riterwa n’imirire mibi ricike burundu. Umwana iyo agwingiye bimugiraho ingaruka mbi mu mikurire ye no mu buzima bwe bwose.”
Akomeza agira ati “Tugamije kuganira n’ababyeyi kugira ngo basobanukirwe byimbitse uburyo bategura indyo yuzuye kandi iteguranywe isuku, bumve neza akamaro ko kurera neza umwana.
Si indyo gusa, ni no kugira ngo basobanukirwe uburyo urera umwana, uburyo ukangura ubwenge bwe kugira ngo akure neza uko bikwiye”.
Iyi Gahunda Mbonezamikurire y’abana bato ishingiye ku nkingi zitandukanye zirimo imirire myiza, isuku n’isukura, kwita no gukurikirana ubuzima bw’umwana kuva akiri muto, gukangura ubwonko bw’umwana kuva nyina akimutwite, no kubikomeza mu munsi 1000 ya mbere y’ubuzima bwe, no kumutegurira gutangira amashuri abanza cyane cyane igihe ageze mu kigero k’imyaka itatu.
Kugira ngo ibi bigerweho, ababyeyi bose bashishikarizwa kwitabira Gahunda Mbonezamikurire y’abana bato kugira ngo bahavome ubumenyi butuma babasha kurera neza abana b’u Rwanda.
Bamwe mu babyeyi bitabiriye iyi gahunda bemeza ko bagiye gushishikarira izi gahunda zose ndetse bakanazishishikariza bagenzi babo mu rwego rwo kugira ngo aka karere ka Ruhango kazabashe kuva mu murongo mubi kariho mu bijyanye n’igwingira ry’abana.
Naho umuyobozi w’Akarere ka Ruhango Habarurema Valens, we yasabye abagifite imyumvire ibabuza kuboneza urubyaro kuyicikaho kuko iri mu bituma abana barwara indwara z’imirire mibi kubera kubura ibyo kubatungisha bikwiye kandi bihagije ndetse bikanatuma batabasha kubitaho uko bikwiye. Ubushakasatsi ku buzima n’imibereho y’abaturage bwo mu mwaka wa 2015 bwagaragaje ko Akarere ka Ruhango kari mu turere 13 turangwamo igwingira rikabije ry’abana bari munsi y’imyaka itanu, aho 41% by’abana bagatuyemo bari bafite ikibazo cyo kugwingira.


text:
Self Community Village ni ahantu ho gusura igihe watembereye mu mujyi wa Huye kubera ibyiza byinshi bihari. Ahantu ho kugurira Impano,urwibutso rw’ ibikorerwa mu mujyi wa Huye no mu karere ka Huye muri rusange kandi ku giciro cyiza.
1.Uzahasanga Ibikorwa by’Ubuhinzi n’ubworozi
Akarere ka Huye gafite abahinzi n’aborozi benshi,bamwe bibumbiye mu mashyirahamwe atandukanye, bashing inganda ziciriritse , ibyo byabafashije gukora ibintu bitandukanye ,maze bongerera agaciro ibikorwa biva mu karere kabo harimo; imitobe itandukanye, Urwagwa, ubuki ,umuceli, ikawa n’ibindi.
2. Uzahasanga Ibikorwa by’Ubugeni
Ni ahantu hari ibikorwa by’abanyabugeni bitandukanye ari imitako yo mu nzu, imyenda yo kwambara ya bantu mu ngeri zose. Bimwe muri byo bikozwe mu bikoresho bya gakondo,ibiti n’ibindi.
3. Uzahasanga uruganda rukora amasabune
Uruganda rw’Urubyiruko rukora Isabune y’amazi ni bamwe mu berekana ibyiza bikomoka mu karere ka Huye.Ni urubyiruko rwihangiye imirimo rubasha kwishakira akazi bitewe n’ibyo bize, hari abize kaminuza n’abarangije ayisumbuye bishyize hamwe bakora ayo masabune yo gukoresha mu rugo, yo kogesha imodoka n’ibindi.
4. Ni hafi y’ikigo abagenzi bafatiramo imodoka
Bakorera hafi ku buryo abantu bose biborohera kubagana. Ni hafi y’ikigo abagenzi bategeramo imodoka ku muhanda ugana I Nyamagabe, iruhande rw’umuhanda uzamuka ugana kuri Gereza.


text:
Himbaza Claude yasohoye amashusho y’indirimbo"Ndagushima"
Yanditswe na: Ubwanditsi2020-10-02 05:02:14
Umuhanzi ukora umuziki wo kuramya no guhimbaza Imana, Himbaza Claude ufite intego yo kuzamura umuziki wa Gospel yashyize hanze indirimbo nshya yise “Ndagushima” avugamo imirimo ikomeye Umwami Yesu yamukoreye.
Himbaza Claude, atangiye muzika muri uyu mwaka wa 2020 ariko impano yo kuririmba yayiyumvisemo akiri muto dore ko mu muryango avukamo bamwe na bamwe ari abaririmbyi.
Himbaza Claude, abajijwe intego ze n’aho akomora impano, yagize ati “Njyewe nkunda gusenga Imana cyane, ariko nkanagira impano intemberamo, ubuhanzi nabwiyumvisemo kera cyane nkiri muto ariko inkono ihira igihe, uyu mwaka niho Imana yabishatse ko ntangira kwigaragaza". Umuhanzi Claude Himbaza yiyemeje kuramya no guhimbaza Imana mu buryo budasubirwaho
"Navuga ko mu muryango wanjye naho harimo Abaramyi benshi kandi b’abaririmbyi, urumva nabyo bisa n’ibifitanye isano n’ubuhanzi bwanjye. Intego yanjye numva muri njye nzakorana imbaraga nyinshi. Kubera Imana nzageza injyana ya Gospel ahantu hashimishije, yego n’ubu aho iri harashimishije ariko hari irindi Tafari nashyiraho bikisumburaho”.
Mu butumwa bwiza bufasha benshi buri mu ndirimbo “Ndagushima” avuga ko umuntu wese yemera ko hari ibikorwa byiza Umwami(Imana cyangwa Yesu) aba yarakoreye ikiremwa muntu yiremeye, aho ashimangira ko umuntu wese yakwemerwa kubera ubuntu bw’Imana.
Mu minsi iri imbere, Himbaza Claude avuga ko hari byinshi kandi byiza ari gutegurira abanyarwanda muri rusange, agashimangira kandi ko umuziki we uzagera kure afatanije n’abamukurikira badahwema gukunda no gushyigikira indirimbo ye ya mbere “Ndagushima” yakoze ku mitima ya benshi.


text:
Misty Velvet Dawn Spann akomoka mu Ntara ya Oklahoma,muri Amerika.Uwo mukobwa w’imyaka 26 y’amavuko aherutse gukatirwa imyaka 10 y’igifungo kubera yarongoye nyina umubyara.
Uko bahuye bigeze aho kwibanira
Nk’uko tubikesha ikinyamakuru « Tulsa World »,mu mwaka wa 2014 ni bwo nyina Patricia Ann Clayton w’imyaka 44 yongeye kubona 3 mu bana be bari baratandukanye kera cyane.Uko bagendaga baganira ni ko barushagagaho guhuza urugwiro.Ni bwo muri Werurwe 2016 biyemeje gusezerana imbere y’amategeko.
Mu rukiko,Misty Velvet yiyemereye ko yakoze amahano maze agabanyirizwa ibihano. Nyina yari yamwemeje ko umubano wabo utabangamiye amategeko.Iby’amasano yabishidikanyagaho kuko izina rye ritagaragaraga ku cyemezo cy’amavuko.Habaye ah’ubuhamya bw’abaturage baje kwerekana neza ko ari we rwose nyina w’uwo mukobwa.
Umugore Nyirakamenyero
Urukiko ntirwatinze kubatandukanya no gutesha agaciro(annuler)uwo mubano mutindi.Ikibabaje ni uko uyu mubyeyi gito yari amaze kubigira akamenyero.Ngo mu mwaka wa 2008 yari yarongowe n’umuhungu we,Jody Calvin Spann.Uyu musore ni we waje kubimenyesha ubuyobozi maze muri 2010 buca ayo mahano.
Patricia yasobanuraga ko nta kibi bakoze kuko yashakaga kumufasha kutajya mu gisirikare ku ngufu(intégrer l’armée).Icyo gihe yarababariwe,ariko ubu noneho ibye n’umukobwa we bizamugeza kure.Kubera ko bombi bafite imyaka y’ubukure,bashobora kuzahabwa ibihano bingana:imyaka 10 buri wese.Namwe nimumbwire:aka si akaga ku muryango koko?
A lire: sur Parismatch.com
By P.B


text:
Rusizi: Mu mezi 3 abana 303 bari munsi y’imyaka 5 bavuye mu mirire mibi
Yanditswe na BAHUWIYONGERA SYLVESTRE
Ubuyobozi bw’akarere ka Rusizi buravuga ko kuva mu Ukwakira umwaka ushize kugeza ubu, abana 303 bari barazahajwe n’imirire mibi bamaze kuyivamo.
Imibare itangwa n’ubuyobozi bw’aka karere igaragaraza ko hasigaye abandi bana 490 bagikurikiranwa, ababyeyi bakaba bongera gusabwa kwita ku mirire y’abana babo kuko ngo bigaragara ko ikibazo kitari ku bukene ahubwo kiri mu myumvire.
Muri bo harimo abageraga kuri 20 bari bameze nabi cyane, icyakora ngo mu bufatanye n’inzego zose, ubu abagera kuri 303 bamaze kuyivamo, abasigaye baracyakurikiranwa ngo harebwe uko bayivamo.
Ku kibazo abanyamakuru bibajije k’impamvu aka karere karimo ibiribwa byinshi ariko iki kibazo kikaba gikomeza kugaruka, Meya Harelimana yavuze ko kidashingiye ku ibura ry’ibiribwa nk’uko byagaragaye mu bugenzuzi bagiye bakora mu babyeyi bayirwaje, ahubwo kiri mu myumvire, kuko hari imirenge usanga yeza cyane ndetse ibiribwa byuzuye intungamubiri nyamara ugasanga iki kibazo kitarakemutse burundu.
Yagize ati “Si ikibazo k’ibura ry’ibiribwa ahubwo nk’uko twabibonye aho twagiye tugera mu igenzura n’isuzuma ryimbitse ry’iki kibazo, ni uko, kubera imiterere y’aka karere, usanga keza cyane kakagira n’isoko ry’abanyekongo rihagije hariya hakurya, ugasanga ibifite intungamubiri abaturage babimaze babigurisha yo, bakishimira amafaranga bakimaraho ibiribwa, bakazasigarana ikibazo k’imirire mibi n’ayo mafaranga barayamaze, kikaba ari ikibazo tukirwana na cyo.»
Yakomeje agira ati «Dufashe nk’umurenge wa Nkombo weza soya cyane, nyamara na ho uhasanga imirire mibi kandi soya ari igihingwa cyuzuyemo intungamubiri nyinshi, ariko kubera bya bibazo twavugaga by’uko ibyakabatunze byigira mu baturanyi bagasigarana amafaranga batari bugure ibindi bibatunga bihagije, abana bakabarwarana imirire mibi, ibyo byose bikaba ari ibibazo turwana na byo umunsi ku munsi.»
Uyu muyobozi avuga ko bafashe ingamba zo gufatanya n’abantu bose barebwa n’iki kibazo muri aka karere imirire mibi ikagabanuka, byaba ngombwa igacika burundu kandi ngo birashoboka.
Bamwe mu bari barwaje imirire mibi muri aya mezi ashize ubu abana bakaba barayivuyemo, babwiye Imvaho Nshya ko bamenye gutegura indyo yuzuye, ari nayo mpamvu iki kibazo kirimo kugenda gikemuka.


text:
Dore ahantu hatanu mu Rwanda wakwishimira kujya mu kwezi kwa buki
Mu minsi ishize, umukobwa wa Perezida wa Repubulika, Ange I. Kagame n’umugabo we Bertrand Ndengeyingoma baherutse gukora ubukwe, bemeje ko bagiriye ukwezi kwabo kwa buki mu Rwanda.
Ku rukuta rwe rwa Twitter, Ange yashimiye ‘One&Only Nyungwe House’ ku bihe byiza atazibagirwa yahagiriye ari mu kwezi kwa buki,yongeraho ko yizera ko azasubirayo, ashishikariza n’abantu gusura u Rwanda, abijyanisha n’ubukangurambaga buriho bwa ‘ #Visit Rwanda ’.
Ubuyobozi bw’iyo nzu yabakiriye (One&Only Nyungwe House) na bwo bubinyujije kuri Twitter bwarabashimiye, buvuga ko ari iby’agaciro kubakira mu kwezi kwabo kwa buki.
Atitaye ku bwiza bw’ahantu nka Maldives, Ibiza na Hawaii, umukobwa w’Umukuru w’Igihugu yahisemo kugirira ukwezi kwa buki mu Rwanda, ahari ibimera bitandukanye kandi bitoshye. Ni ahantu heza habereye abasura u Rwanda, nk’uko binemezwa na Clare Akamanzi, Umuyobozi Mukuru w’Urwego rw’Igihugu rw’Iterambere (RDB).
Ku rukuta rwe rwa Twitter, Akamanzi na we yashimiye Ange na Bertrand kuko bagize uruhare mu gushishikariza abantu gusura u Rwanda.
Yagize ati “Mwarakoze kuzamura #Visit Rwanda mu buryo budasanzwe. Turabifuriza mwembi ubuzima bwiza n’imigisha”.
Ubwo butumwa bwari buherekejwe n’amafoto atandukanye yerekana ubwiza bw’aho hantu bakoreye ukwezi kwa buki, ishyamba rya Nyungwe ndetse n’imirima y’icyayi, byose bibereye ijisho byatumye abantu batandukanye bashimira Ange I. Kagame n’umugabo we Bertrand Ndengeyingoma kuba ari ho bahisemo nk’ahantu ho gutemberera mu kwezi kwa buki.
Muri Pariki ya Nyungwe, ni hamwe mu hantu henshi mu Rwanda ushobora gutemberera ukahagirira ibihe byiza cyane cyane mu kwezi kwa buki.
Ni henshi heza watemberera mu Rwanda ariko Kigali Today irakwereka ahantu hatanu watekereza gutemberera hateye amabengeza.
Pariki ya Nyungwe
Kubera imiterere yaho itangaje, nta handi hantu heza wajya mu kwezi kwa buki uretse muri Parike ya Nyungwe, iri ku birometero 189 mu majyepfo y’uburengerazuba bw’u Rwanda, ukab wakoresha amasaha ane n’igice ujyayo n’imodoka uturutse i Kigali.
Nyungwe irimo amoko atandukanye y’inyamaswa, cyane cyane ay’inguge zirimo n’izitaboneka ahantu hose, ndetse n’amoko asaga 300 yinyoni zibereye ijisho ku buryo ari ahantu hashimishije utakwirengagiza ushatse kujya mu kwezi kwa buki.
Iyo Parike kandi ni yo yamamaye mu kugira ingagi nyinshi zihuruza amahanga, aho abakerarugendo bazamuka imisozi y’Ibirunga bajya kuzireba, ni ho usanga urutindo rurerure rwo mu kirere ‘Canopy’, rufasha abasura iyo Parike kwihera ijisho ibiyirimo bari hejuru.
Uretse One&Only House, muri ako gace hari ahndi heza ho kuruhukira nka Nyungwe Nziza Eco Lodge, Nyungwe Top View Hill Hotel, Kitabi Eco Centre n’ahandi.
Karongi
Ni mu misozi miremire y’Iburengerazuba, ku nkengero z’ikiyaga cya Kivu gitatse ubwiza, ku birometero 146 uvuye i Kigali, hakaba na ho ari ahantu heza kandi hatuje ku bifuza kujya mu kwezi kwa buki.
Uri i Karongi uba witegeye ikiyaga cya Kivu kiri ku bujya hejuru bwa metero 1460 uvuye ku nyanja, aho usangamo amato meza atembereza abayifuza, imikino yo mu mazi ndetse n’inkengero ziriho umucanga wo kwitagaduriramo.
Uri i Karongi, ushatse ufata ubwato ukajya ku karwa ka Napoleon cyangwa ku karwa k’Amahoro, aho baguha isambaza zivuye mu kivu ako kanya ndetse ukanahazanga imbuto zitandukanye.
Ushobora gusura kandi imisozi myiza ya Congo-Nile, ifite ibindi byiza nyaburanga, birimo n’imirima ibereye ijisho y’icyayi n’ikawa, ukaba wanahindura ugasura urwibutso rwa Bisesero, ukameny amateka y’u Rwanda.
Rubavu
Aka karere ni keza kuko na ko gafite igice kinini cy’ikiyaga cya Kivu, ntiwaba wibeshye uhahisemo ujya mu kwezi kwawe kwa buki, aha aho kuruhukira uhahitamo bitewe n’uko ikofi yawe ihagaze kuko ari henshi kandi heza.
Umujyi wa Rubavu uzwi cyane nka Gisenyi uri ku birometero 154.7 uvuye i Kigali, ukaba na wo uherereye mu burengerazuba bw’u Rwanda, ku nkengero z’ikiyaga cya Kivu ziriho umucanga ubereye imyidagaduro ku bahaje mu kwezi kwa buki, cyane ko haba hari n’abandi bantu benshi baje kuharuhukira.
Kimwe n’i Karongi, aho uri hose mu mujyi wa Rubavu hegereye amazi, ushobora kwishimisha uroba amafi mu Kivu mu buryo bwa gakondo, cyangwa ukigira mu misozi ya Congo-Nile ukihera ijisho imirima y’ikawa n’icyayi, wananirwa ukaba wamanuka ukigira mu mazi y’’ikiyaga cya Kivu ukoga.
Musanze
Iyo wumvise akarere ka Musanze uhita wumva ingagi zo mu misozi miremire muri Pariki y’Igihugu y’Ibirunga, na ho ni ahantu utashidikanya guhitamo nk’aho wajya mu kwezi kwa buki.
Uri i Musanze, ushobora kwitemberera ku nkombe z’umugezi wa Mukungwa’ ukaba wacumbika ku musozi wa Bisoke, ukishimisha ureba imbyino gakondo z’ahitwa ‘Iwacu Cultural village’ winywera urwagwa rw’umwimerere rwo kuri ‘Red Rocks Hotel’.
Uri umuntu ukunda kuvumbura, wakwifatira igare ukarinyonga werekeza ku kiyaga cya Ruhondo cyangwa icya Burera, ukirirwa wirebera ibyiza byaho, mu kugaruka waryoherwa n’umugoroba w’umujyi wa Musanze uba ushyushye mbere yo kujya kwiruhukira mu ihoteri wihitiyemo muri nyinshi cyane zihari.
Pariki y’Akagera
Ukwezi kwa buki mu Rwanda ntikwaba kuzuye utageze muri Pariki y’Akagera kuko hari ibyiza byinshi byagushimisha mu gihe wahisemo kuhamara.
Pariki y’igihugu y’Akagera iherereye mu Majyaruguru y’Iburasirazuba bw’u Rwanda, igahana urubibi n’igihugu cya Tanzania, iyo uri mu modoka werekezayo ubona ibyiza byinshi nyaburanga.
Iyo usuye Pariki y’Akagera ni bwo ugira amahirwe yo kwibonera intare, inkura, inzovu, imbogo, imparage, impongo, impala, ingwe, impyisi, inyemera n’izindi nyamaswa zishimishije kandi ukazibona uzegereye.
Ni ibintu bishimishije kuko ubona intare zigera muri 30, zongeye kugwira muri iyo Pariki nyuma y’aho zagaruwe mu Rwanda.
Iyo Pariki iri ku birometero 106 uturutse i Kigali, ikagira n’ibindi byiza byinshi nyaburanga bibereye ijisho.
Ibitekerezo ( 3 )
Ngo imisozi y’ibirunga n’ingagi muri Nyungwe?????? kuva ryari muri Nyungwe haba ingagi? Mukosore pe kuko byajijisha utahazi.
Muvandimwe Bosco ntago wigize wumva iki inkuru ivuze, ongera usome byagufasha kumva neza icyo inkuru ivuze.
Murakoze.
Ah yayaya ariya mafoto ya Ange Kagame amaze igihe!
Musohora inkuru zaramaze gusaza pe!


text:
IBYAKOZWE N’INTUMWA
IGICE CYA 42 - URUGENDO NO KUROHAMA
(Iki gice gishingiye mu Byakozive n’Inturmva 27; 28:1-10)
Amaherezo Pawulo yari mu nzira agana i Roma. Luka yanditse agira ati: “Bamaze gutegeka ngo dutsuke tujye muri Italiya, Pawulo n’izindi mbohe babaha Yuliyo, umutware utwara umutwe wo mu ngabo zitwa iza Awugusito. Twikira mu nkuge yavuye mu Adaramutiyo, yendaga gutsuka ngo ijye mu bihugu byo muri Aziya; turatsuka. Twari turi kumwe na Arisitariko, Umunyamakedoniya w’i Tesolonike.” Ibyak 27:1, 2. INI 271.1
Mu kinyejana cya mbere cy’igihe cy’Ubukristo kugendera mu nyanja byari birimo ingorane kandi biruhije. Abasare bagendaga bakurikiye izuba n’inyenyeri kandi igihe bitabonekaga maze hakaboneka ibimenyatso by’umuraba, abasare bagiraga ubwoba bw’uko bari burohame mu nyanja. Igihe kimwe cy’umwaka, kugenda mu nyanja byasaga n’ibidashoboka. INI 271.2
Intumwa Pawulo yari ahamagariwe kwihanganira ibikomeye byari bigiye kumugeraho nk’imfungwa iboheshejwe iminyururu mu rugendo rurerure kandi rugoye agana muri Italiya. INI 271.3
Hari ikintu kimwe cyabaye cyamworohereje umuruho cyane. Yemerewe guherekezwa na Luka na Arisitariko. Mu rwandiko yandikiye Abanyakolosi yaje kuvuga kuri Arisitariko amwita “imbohe mugenzi we.” (Kol 4:10); nyamara Arisitariko ni we wihitiyemo kwifatanya na Pawulo kugira ngo ashobore kumufasha mu mibabaro ye. INI 271.4
Urugendo rwatangiye neza. Ku munsi wakurikiyeho baruhukiye ku cyambu cy’i Sidoni. Ahangaha Yuliyo, umutware utwara abasirikare ijana, “yagiriye Pawulo neza,” kandi yumvise ko aho hantu hari Abakristo, “yamuhaye umudendezo wo gusura incuti ze kugira ngo zimuhe icyo akeneye. Pawulo yanezejwe cyane n’urwo ruhusa kuko ubuzima bwe bwari bufite intege nke. INI 271.5
Bamaze guhaguruka i Sidoni ubwato bwahuye n’imiyaga igana mu kindi cyerekezo maze ubwato buteshejwe inzira yabwo bituma bugenda buhoro. I Mira mu ntara ya Lisiya, umuyobozi w’abasirikare ijana yahabonye ubwato bunini bwavaga muri Alekizanderiya bwari buziritse ku nkombe yerekezaga mu Italiya maze ahita abushyiramo imbohe ze. Nyamara imiyaga yari ikiri kwa kundi ku buryo gukomeza k’ubwato byari bikomeye. Luka yanditse agira ati: “Tumara iminsi itari mike tugenda buhoro, tugera ahateganye n’umugi wa w’i Kinida bitugoye. Umuyaga utubujije gukomeza, nibwo dukikiye ikirwa cya Kireti, ahateganye na Salumoni kugira ngo kidukingire umuyaga. Tumaze kuhakikira bituruhije, tugera ku cyambu cyitwa Myaro-myiza hafi y’umugi wa Lasaya.” Ibyak 27:7, 8. (Bibiliya Ijambo ry’Imana). INI 271.6
Bageze myaro-myiza, byabaye ngombwa ko bahamara iminsi bategereje ko imiyaga yatuza. Itumba naryo ryari ryegereje “kandi kunyura mu nyanja kwari gufite akaga;” bityo abasare batakaje icyizere cyo kugera aho bashaka kujya mbere y’uko itumba ritangira kubera ko kunyura mu nyanja byarangiranaga n’itangira ry’itumba ry’umwaka. Ikibazo cyonyine bagombaga gufatira umwanzuro cyari ukuba baguma ku Myaro-myiza cyangwa bakagerageza kugera ahantu hatekanye bashoboraga kwikinga itumba. INI 272.1
Iki kibazo cyateye impaka cyane maze amaherezo umutware w’abasirikare agishyikiriza Pawulo wubahwaga n’abasare ndetse n’abasirikare. Intumwa Pawulo nta kugingimiranya yabagiriye inama yo kuguma aho bari bari. Yaravuze ati: “Mbonye yuko uru rugendo rugiye kubamo ibyago no gupfusha byinshi, si iby’inkuge n’ibiyirimo gusa, ahubwo n’ubugingo bwacu nabwo,” (Ibyak 27:10). Ariko “umwerekeza na nyir’inkuge” na benshi mu bagenzi n’abandi bari hamwe ntibashatse kwemera iyi nama. kubera ko icyo cyambu bari baziritseho ubwato « kitari kiboneye ku buryo bari kuhamara amezi y’imbeho n’umuyaga, ni cyo cyatumye abenshi bahuza inama yo kuvayo, biringira kugera ahitwa Fenike, kugira ngo baharangirize ayo mezi y’imbeho. Fenike ni icyambu cyo muri Kireti cyerekeje aho imiyaga ituruka, uwo mu majyepfo y’iburengerazuba n’uwo mu majyaruguru y’uburengerazuba.» Ibyak 27:12. (Bibiliya Bjambo ry’Imana). INI 272.2
Umutware w’abasirikare yafashe umwanzuro wo gukurikiza igitekerezo cya benshi. Kubw’ibyo, “umuyaga woroshye uva mu majyepfo utangiye guhuha,” bikiye mu bwato bava ku Myaro-myiza bafite ibyiringiro byo kugera ku mwaro bifuzaga kugeraho vuba. “Ariko bidatinze ishuheri y’umuyaga itangira guhuha;” “ikubita ubwato bananirwa kuyirwanya, ni ko kubureka bujya iyo umuyaga ushaka.” Ibyak 27:14, 15.(Bibiliya Ijambo ry’Imana). INI 272.3
Bateraganwa n’umuraba, ubwato bugera hafi y’akarwa ka Kilawuda maze bageze mu gicucu cyako karwa abasare bitegura akaga gakomeye. Akato kari kaziritse ku bwato bunini, ni ko buryo bwonyine bari bafite bwo kubatabara igihe ubwato bunini burengewe n’amazi. Ako kato kashoboraga kumenagurika igihe icyo ari cyo cyose. Umurimo wabo w’ingenzi wabaye uwo gukurura ako kato bakagashyira mu bwato bunini. Ingamba zose zishoboka zarafashwe kugira ngo batsike ubwato kandi batume budahungabanywa n’umuraba. Umutekano w’akanya gato bagiriye kuri ako karwa ntiwamaze igihe kirekire kuko mu kanya gato bongeye guhura n’umuraba ukomeye. INI 272.4
Ijoro ryose umuraba ntiwigeze utuza kandi nubwo ingamba zari zafashwe, ubwato bwarasomye. «nuko bukeye bwaho baroha imitwaro mu nyanja» (Ibyak 27:18). Bwongeye kwira ariko incubi y’umuyaga ntiyatuje. Ubwato bwari mu muraba bwangiritse bwakozwaga hirya no hino n’umuhengeri wari ukaze. Buri gihe byagaragaraga ko imbaho z’ubwato zigiye kumeneka mu gihe ubwato bwakomwaga hirya no hino n’umuraba. Gusoma k’ubwato kwarakomeje cyane ku buryo abagenzi n’abo bari bafatanije urugendo bayadahaga amazi ubutaruhuka. Buri muntu wese wari mu bwato nta n’umwe wabonaga akanya na gato ko kuruhuka. Luka yaranditse ati: «Ku munsi wa gatatu, abasare ubwabo bafata ibikoresho by’ubwato nabyo barabiroha. twamaze iminsi myinshi tutareba izuba n’inyenyeri, umuyaga n’umuhengeri bikomeza guhorera kugeza ubwo tutari rwiringiye ko hari ubasha kurokoka.” (Ibyak 27:19, 20). INI 272.5
Bamaze iminsi cumi n’ine nta zuba cyangwa inyenyeri bigaragara. Nubwo intumwa Pawulo yababaraga mu mubiri, yari afite amagambo y’ibyiringiro muri icyo gihe cy’umwijima kandi agafasha abandi mu gihe cyose gitunguranye. Kubwo kwizera yafashe ukuboko gukomeye kw’Isumbabyose kandi umutima we wari ushikamye ku Mana. Nta bwoba yari afitiye ubuzima bwe kuko yari azi ko Imana yari kumurinda kugira ngo azashobore guhamya ukuri kwa Kristo i Roma. Nyamara umutima we wagiriye impungenge abantu bari bamukikije, bari abanyabyaha bangiritse kandi batari biteguye gupfa. Igihe yasabaga Imana kugira ngo ikize ubuzima bwabo abikuye ku mutima, yahishuriwe ko isengesho rye ryasubijwe. INI 273.1
Umuraba utuje, Pawulo yahagaze hejuru mu bwato maze aherako arangurura ijwi ati: “Yemwe bagabo, mwari mukwiriye kunyumvira ntimuve i Kerete, ngo mutabona ibi byago no gupfusha ibyanyu. Kandi none ndabakomeza, nimuhumure kuko muri mwe hatazapfa n’umwe keretse inkuge, kuko iri joro iruhande rwanjye hahagaze marayika w’Imana, ndi uwayo nyikorera akambwira ati ‘Pawulo, witinya ukwiriye guhagarara imbere ya Kayisari, kandi dore Imana iguhaye n’abo mugendana bose.’ Nuko nimuhumure mwa bagabo mwe, kuko nizeye Imana yuko bizaba uko nabwiwe. ariko dukwiriye gusukwa ku kirwa.” Ibyak 27:21-26. INI 273.2
Abantu bumvise aya magambo bagaruye ibyiringiro. Abagenzi n’abo bari kumwe bavuye mu majune, nyamara hari hasigaye byinshi byo gukora kandi bagombaga gukora uko bashoboye kose kugira ngo batarohama. INI 273.3
Bageze mu ijoro rya cumi n’ane ricuze umwijima kandi bagiteraganwa hirya no hino n’umuraba, “mu gicuku” abasare bumvise guhorera k’umuraba maze “bibwira ko bari hafi kugera imusozi. Bamanurira mu mazi umugozi uziritse icyuma kugira ngo bapime uko hareshya, basanga ari metero mirongo itatu z’ubujyakuzimu. Bicumye gato bongera gupima, babona ari metero makumyabiri n’umunani.” Luka yaranditse ati, “Batinya ko ubwato bwasekura ku ntaza, niko kumanurira mu mazi ibitsikabwato bine by’ibyuma bifashwe n’imigozi, ngo ahari byafata hasi bikabuhagarika, maze basaba Imana ko bucya vuba.” Ibyak 27:27-29.(Bibiliya Ijambo ry’Imana). INI 273.4
Umuseke utambitse inkengero z’umwaro zari zitangiye kugaragara buhoro ariko umwaro ntiwashoboraga kuboneka. Aho barebaga hari hijimye ku buryo abasare b’abapagani bacitse intege “bashaka guhunga ngo bave mu bwato,” kandi bamaze kurekurira ka kato mu mazi bari no kwitegura kujugunya ibitsikabwato nibwo Pawulo yamenye umugambi wabo maze abwira umutware w’abasirikari ati, “Aba nibataguma mu bwato, mwebwe ntimushobora gukira.” abasirikari bahita “baca imigozi iziritse ako kato, barakareka amazi aragatwara.” Ibyak 27:31, 32. (Bibiliya Ijambo ry’Imana). INI 274.1
Imbere yabo hari hakiri isaha y’akaga karushijeho kuba kabi cyane. Intumwa Pawulo yongeye kuvuga amagambo yo kubakomeza, anasaba bose ari abasare n’abagenzi kurya. Yaravuze ati, “None uyu munsi ni uwa cumi n’ine mutegereza mutarya, mudakoza intoki ku munywa. Ni cyo gitumye mbinginga ngo murye kuko ari byo biri bubakize, kandi hatazagira agasatsi kamwe gapfuka ku mitwe yanyu.” (Ibyak 27:33, 34). INI 274.2
“Amaze kuvuga atyo afata umugati, ashimira Imana imbere yabo bose, arawumanyura, atangira gufungura.” Iri tsinda ry’abantu magana abiri na mirongo irindwi na batanu bari bananiwe kandi bacitse intege ndetse baba barabuze ibyiringiro iyo Pawulo atahaba, baherako bafatanya nawe gufungura. “Umuntu wese amaze guhaga bajugunya ingano zasigaye mu nyanja, kugira ngo borohereze ubwato.” Ibyak 27:38. INI 274.3
Bwari bumaze gucya nyamara nta kintu babonaga cyerekanaga aho bageze. Ariko “babonye ikigobe kiriho umusenyi, bajya inama y’uko bashobora komoreraho inkuge. Bahambura imirunga yari ifashe ibyuma bitsitse inkuge, babisiga mu nyanja; bakibikora, bahambura imirunga yakomeje ibyerekeza inkuge, bazamura umwenda w’imbere uyigendesha, berekeza ku musenyi. Ariko bageze mu ihuriro ry’amazi, basekura inkuge ku butaka bwo hasi y’amazi; nuko umutwe w’inkuge w’imbere urashinga, ntiwanyeganyega; maze uw’inyuma umenagurwa n’imbaraga y’umuraba.”Ibyak 27:39-41. INI 274.4
Pawulo n’izindi mbohe bari bahangayikishijwe n’akandi kaga karenze kurohama. Abasirikare babonye ko bitazabashobokera gukomeza kurinda imbohe bashinzwe igihe bari kugerageza kwambuka ngo bagere ku nkombe. Buri muntu wese yari gukora icyo ashoboye kugira ngo yikize. Ariko kandi iyo hagira imbohe n’imwe ibura, abari bazishinzwe bajyaga kuziryozwa. Bityo abasirikare bashatse kwica izo mbohe zose. Itegeko ry’Abaroma ryabemereraga gukora ubu bugome kandi uyu mugambi uba warahise ushyirwa mu bikorwa nyamara bihagarikwa kubera umwe muri bo. Yuliyo, umutware w’abasirikare ijana, yari azi ko Pawulo yagize akamaro mu gukiza ubuzima bw’abantu bose bari mu bwato, kandi kuba yari azi neza ko Imana iri hamwe na Pawulo, yatinye kumugirira nabi. Yahereyeko “ategeka yuko abazi koga biroha mu mazi, kugira ngo abe ari bo babanza kugera ku nkombe; n’abandi na bo, bamwe bagenda ku mbaho, abandi ku bindi bivuye mu nkuge. nuko muri ubwo buryo bagera ku nkombe bose, barakira.” Ibyak 27:43, 44. Bahamagawe nta n’umwe wabuze. INI 274.5
Itsinda ry’abari barokotse kurohama mu nyanja bakiriwe neza n’abaturage b’i Melita. Luka yaranditse ati: “Baducanira umuriro, batwakira twese, kuko hari imvura n’imbeho” (Ibyak 28:2). Pawulo yari umwe mu bakoranaga umuhati mu guhumuriza abandi. Pawulo amaze gusakuma “inkwi ngo azishyire mu muriro,” inzoka isosokamo “kubera ubushyuhe maze imusumira ikiganza.” Abari bahagaze aho bagize ubwoba; kandi babonye ko ari imbohe kubera umunyururu yari yambaye baravuganye bati “ni ukuri uyu muntu ni umwicanyi; nturora n’ubwo yakize mu nyanja, idaca urwa kibera ntimukundira kubaho!” Ariko Pawulo akunkumurira iyo nzoka mu muriro ntiyagira icyo aba. Kubera bari bazi ko iyo nzoka igira ubumara, abo bantu bategereje ko Pawulo ari bwikubite hasi ababazwa cyane. “Ariko bamaze umwanya munini bakibitegereje, babona ntacyo abaye, barahindura bati, ni imana.’” Ibyak 28:4, 6. INI 275.1
Mu gihe cy’amezi atatu abari mu nkuge bamaze i Milita, Pawulo n’abavugabutumwa bagenzi be bagize amahirwe menshi yo kubwiriza ubutumwa bwiza. Imana yabakoreyemo mu buryo bukomeye. Abantu bose bari bamenekeweho n’inkuge bafashwe neza cyane kubera Pawulo; ibyo bari bakeneye byose barabihawe, kandi bavuye i Melita abaturage baho babapfunyikiye ibyo bari gukenera byose mu rugendo rwabo. Luka arondora mu ncamake ibintu bikomeye byabaye igihe bari i Melita. Abivuga muri aya magambo: INI 275.2
“Hafi aho hakaba amasambu y’umutware w’icyo kirwa witwa Pubuliyo. Na we atwakira neza tumara iminsi itatu. Se wa Pubuliyo yari mu kirago ari indembe, arwaye amacinya ahinda n’umuriro. Pawulo ajya kumureba, amaze gusenga amurambikaho ibigamnza aramukiza. Ibyo bimaze kuba, abandi barwayi b’icyo kirwa nabo baraza abakiza indwara. Abaho baherako baduha icyubahiro cyinshi, kandi ubwo twari twuriye ubwato ngo tugende, badupakirira ibyo twari dukeneye mu rugendo.” Ibyak 28:7-10. (Bibiliya Ijambo ry’Imana). INI 275.3


text:
ABACAMANZA
Abacamanza bategetse mu gihe cyo hagati y’urupfu rwa Yosuwa no gukora kw’umuhanuzi Samweli. N’ikigisho gikomeza cy’umuryango utagira ubuyobozi buturutse ku Mana, Abacamanza Imana yabahaye s’abajyanama gusa ahubwo bari bafite ibikorwa byo kubatura aba Isiraeli kuva mu bubata bw’abanzi babo, kandi bakanategeka. Iki gitabo gikomeza kivuga ukuntu Isiraeli yataye Imana igakomeza kwimika ibigirwa mana, bituma Imana yemera ko abanyakanani babagira iminyago babatoteza maze bagatakambira Imana, nayo ikabaha abacamanza babatabaye, ubuzima bwakomeje kugenda neza kugeza igihe abacamanza bapfaga, umuzenguko ukongera ukisubiramo.
Igitangaje hano n’ubuntu bw’Imana, igihe cyo Isiraeli yatakambiraga Imana yajyaga ibatabara ititaye kubibi bakoze, kandi mu kubikora igakoresha abantu basanzwe. Hari Ehudi waciye igihanga umwami wabanzi babo (3:15-23) Yoweli wigometse kubitekerezo by’ubugiraneza (14:17-22) na Samusoni wabayeho mu buzima bwo gusambana nuwo yashakaga kuzashakana nawe. Ntaho tubona Bibiliya ibashyiraho ibyaha bakoze. Ahubwo Imana yabakoreshaga kubera ukwizera kwabo (Abahebulayo 11:32-34) ititaye kungeso zabo mbi. Ubwo buntu n’ubushake bwayo biduha natwe ibyiringiro uyu munsi.
Ibice by’ingenzi.
1) Umucamanza witwa Deborah (4:4-5:31) niwe wenyine mu bagore bo muri Isiraeli wafashije Baraki gutabara Isiraeli.
2) Gidiyoni (6:1-8:32) Imana yakoresheje umuntu ufite ukwizera guke (6:36-40) kuyobora abantu 300 kurugamba rwo gutsinda ababisha babo babaruta ubwinshi (7:12) bigaragaza ko ubutsinzi bukeshwa imbaraga z’Imana atari izaba Isiraeli.
3) Samusoni (13:1-16:31) Imana yari yarateguye Samusoni mbere yuko avuka imuha imbaraga zihambaye kugirango azakize abaisiraeli mu maboko y’abafilisitiya. (13:5) mur’iyo minsi nta mwami wari muri Isiraeli, buri muntu wese yakoraga ibumutunganiye.